text:
June 29, 2021
Digicel ta hasi donashon na Biblioteka Nashonal Kòrsou
WILLEMSTAD: Resientemente Digicel Kòrsou a kumpli ku e di dos aña di akuerdo ku a firmá ku Biblioteka Nashonal Kòrsou (BNK) pa durante 3 aña konsekutivo patrosiná e kompra di un kantidat di buki. Digicel konhuntamente ku BNK tin awor algun tempu trahando riba diferente plan di promoshon di lesamentu. E bukinan keda usá den e proyekto di “Voorlezen “ na momentu ku BNK bishitá skolnan, krèshnan, “opvang”nan rònt Kòrsou pa stimulá lesamentu di buki serka e muchanan. Tambe, Digicel a hasi posibel pa BNK risibí algun unidat MiFi, di manera ku BNK por ‘live stream’ su diferente proyektonan na benefisio di e komunidat.
Ku e konekshon aki BNK por realisá su proyekto “Biblioteka ku servisio nobo, pafó, i mas serka di bo” den bario nan di Kòrsou i eduká/informá mucha, mayor i hende grandi kon pa aksesá e wèpsait di BNK pa lesa buki grátis online i tambe kon pa bira miembro gratis i fia buki i revista online”.
E akuerdo ku Biblioteka Nashonal Kòrsou ta enserá un donashon pa e kompra di 180 buki pa mucha, repartí den 60 buki pa aña, durante 3 aña konsekutivo. Biblioteka Nashonal Korsou ke gradisi Digicel pa su gran aporte na stimulashon di lesamentu den nos pais.
Riba e imagen por tuma nota d.r.p.d. sr. Arthur Tholel (PR di BNK), sra. Juraine Balentina (Digicel), sr. Mc Monti (Digicel Influencer), sra. Aively Albertus (Digicel) i sra. Jeannine Bakhuis (lider di e proyektonan di Ban Lesa di BNK) huntu ku Arthur Tholel Relashonista Públiko di BNK i di Digicel.


c: text/html

text:
KRALENDIJK – Gobièrnu di Boneiru pa medio di su servisio di Agrikultura, Krio di Bestia i Peska (LVV) ta pone for di awó awa di kloaka purifiká disponibel pa kunukeronan usa pa nan plantashon i krio di bestia. Esaki ta parti dje proyekto di agrikultura finansiá den kuadro di e proyektonan di Inisiativa Soshal Ekonómiko (SEI) pa stimulá desaroyo rural i agrikultura duradero.
Naturalesa di Boneiru tin skarsedat di awa. Dor dje sekura kabritu i otro bestianan ta pasa miseria. Pa medio di e proyekto di SEI, LVV i kunukeronan na Boneiru por usa diariamente mil kuater shen kúbiko di awa purifiká ku ta sali for di e instalashon di purifiká awa i drenta pa medio di pipanan den un tanki grandi riba tereno di LVV. LVV ta usa e awa pa planta kuminda pa bestia i tambe pa nan plantashon di fruta i bèrdura.
Vishon
Djaluna a inisiá parti di e proyekto di agrikultura di SEI. Tambe tabata inisio di e programa di desaroyo di kunuku i e futuro sentro pa agrikultura duradero. Raymond ‘Rocky’ Emers ku tabata 18 aña hefe di e anterior servisio di LVV ta satisfecho i orguyoso. “Mi a kumpli ku mi vishon ku mi tabatin for di chikí. Mi vishon ta pa nos mes planta parti di nos kuminda.”
LVV ta sai simia, bende simian i tambe bende planchi di bèrdura manera entre otro sèlder, papaya, yambo, warmoes, siboyo largu i kòmkòmer salada. Emers: “Nos ta bende dos planchi pa ún doler. Tur dia nos ta bende. Nos ta sai i mesora e planchinan ta bai.”
Eksterior
Emers ta haña ku e interes pa planta mester oumentá. Loke a sosodé delaster simannan kaminda no a haña sufisiente fruta i bèrdura for di Venesuela lo no a bira problema si na Boneiru mes ta produsí sufisiente, asina Emers ta sigurá.
Zarzinio ‘Zarpin’ Josephia (29) ta kome di su mes tera. Su mensahe pa kunukeronan ta: ‘no deskurashá!’ Speshal ora ladron bishita bo kunuku i bai ku kosecha òf bestia. Zarpin ta kunukero i tin su mes negoshi Zarpin LVV Paradijs na Kaminda pa Lac. Zarpin tambe por bai hasi uso di e awa purifiká pa su kunuku. “Tin hopi hende na Boneiru ta give up lihé ora ladron bishita nan kunuku. Nan ta bandoná kunuku i a lo largo ta e ladron ta gana. Ami ta bisa nan a kohe kos awe, pero no entregá, sigui pa dilanti.”
Algun aña pasá a hasi un inventarisashon i a registrá ku Boneiru tin 374 kunuku aktivo kaminda ta planta maishi i tambe ta kria kabritu i karné. Tambe tin 47 kunuku ku ta planta bèrdura. E kantidat di kunuku lo no tin sufisiente kosecha pa Boneiru, segun Emers. Pero e ta kere ku e stimulashon speshal pa medio di e proyektonan ku a inisiá, e kantidat lo krese.
Outor Belkis Osepa

robotstxt: allowed

filter: keep


text:
KRALENDIJK – Hóbennan ku a kaba di studia, binidero di e islanan anterior di Antia Hulandes, tin gana di bai nan isla bèk. Esaki a sali for di un investigashon resien hasí, bou di òrdu di ministerio di Asuntunan Sosial i Relashonnan den Reino (BZK). Pa hasi e bolbementu bèk atraktivo, algun kompania bonerianu ta trahando un programa di trainee.
Segun e investigashon, ku PBLQ ta hasi, 69 porshento di e mas ku 400 ku a interogá, lo ke bai nan isla natal bèk. Bek serka famia, e klima i tambe: kontribuí na desaroyo di e isla.
Koperashon entre e kompanianan
“Masha aña e gritu pa buska bonerianu hóben bon studiá bek pa e isla ta zona”, John Soliano, Direktor di Bonaire Holding Maatschappij (BHM) ta bisa. “Awor nos no ker a warda mas. Espesialmente pa funshon hbo ta difísil pa haña kandidato adekuá na Boneiru,” Soliano ta bisa. “Loke sí ta pasa ta ku kompanianan ta kita bon trahadó for di otro. Esei ta solushoná e problema di esun kompania ei si, pero no di e isla.”
P’esei BHM, huntu ku Ban Boneiru Bèk i OCAN, a pone algun kompania bonerianu rònt di mesa. E meta di e kombersashon ei: pa lanta un programa di trainee pa hende ku resientemente a kaba di studia. “Dos empresá filial di BHM – Telbo i Selibon – , Web, Bonaire International Airport i hòspital Fundashon Mariadal, tur ta interesá pa partisipá na un programa asina. Nos ke atraé esnan ku a kaba di studia pa dos aña. Den e dos aña nan ei nan por haña eksperensia di trabou. Banda di esaki nan ta haña training adishonal i guia personal.
Mantené balansa
Pa manda buska yu di tera ku edukashon haltu bèk – ‘tur hende ku a lanta den e region i ku ta sinti su mes liá na dje’, segun Soliano – ta bon pa e balansa den komunidat. “E relashon entre hende ku a lanta aki i hende djafó mester ta balansá.
Ademas e chèns ku e yunan di e islanan finalmente lo keda ta mas grandi. Esei ke men ku lo mantené sabiduria, i asina bo por lanta un komunidat duradero. Pasobra un komunidat kaminda tin poko kontinuidat den edifikashon di konosementu i eksperensha, ta afektá e abilidat pa yuda su mes.”
Soliano mes tambe ta un “bonerianu ku a bini bèk’. “Ora m’a sali pa Hulanda pa mi studia mi tabata sa ku mi ker a bini bèk mesora ku mi a kaba di studia. Mi tambe ta ‘deeply rooted’”,e ta bisa ku un kinipí di wowo pa e título di e investigashon.
Di su klas di havo di ántes aworakí tin sigur diesdos hende ta biba na Boneiru. “E laso ku e isla natal ta fuerte, esei ta sali for di e investigashon. Si bo lanta aki i bo ke sigui studia despues di enseñansa sekundario, bo ta haña bo ta bandoná e isla. Mi ta kere esei tambe ta hunga un ròl den e urgensha di hopi hende pa bini bèk.”
Krea ekspetativa real
Ta importante si pa mustra e hóbennan ekspetativa real di traha i biba na Boneiru. “Nos lo yuda ku e preparashonnan i únabes nan yega Boneiru tin un hende ku lo yuda nan pia kue tera.
Outor Janita Monna


text:
Den un carta dirigi na Presidente di Parlamento sr. Ady Thijsen diadomingo, Prome Minister Evelyn Wever-Croes a informa sr. Thijsen cu e esfuersonan pa intermediacion den e asunto interno di POR no por a tuma luga ainda pasobra Minister Marisol Lopez-Tromp a biaha.
Den e carta Prome Minister ta informa Presidente di Parlamento cu su intentonan anterior no tabata exitoso pasobra ambos partido tabata determina cu ta den Parlamento mester atende cu e topico aki.
“En bista di e seriedad di e asunto, y e peticion haci na mi persona pa intermedia, mi a tuma contact cu Minister Marisol Lopez-Tromp mesora diasabra merdia, pa confirma si e ta dispuesto pa participa na un intermediacion di mi parti, cual el’a confirma. Mi intencion tabata di haci e intermediacion aki inmediatamente pa asina e reunion por continua dialuna caba, den di dos tanda, mirando cu henter Aruba ta en espera di esaki.
Mientras mi tabata en espera pa haya sa ki ora nos por reuni, mi a tuma nota via medionan social y prensa cu Minister Marisol Lopez-Tromp tabata biahando pa Hulanda. El’a confirma esey despues y a bisa cu e ta comunicable toch mientras cu e ta na Hulanda.
Sinembargo, mirando e seriedad di e tema, mi ta di opinion cu mester haci e esfuersonan di intermediacion en persona y mi a urgi Minister Lopez-Tromp pa mesora cu e yega Aruba bek, pa e comunica cu mi, pa nos pone prioridad na e proposicion di POR”, Prome Minister a duna di conoce.
Ta conoci cu Prome Minister ta recuperando di un operacion haci siman pasa y ta di aprecia cu asina mes el’a tuma inicitativa mesora pa atende cu e topico aki, mirando cu gran parti di nos comunidad tabata en espera di continuacion di e reunion. Ta lamentable cu e reunion no por continua e siman aki.


text:
PORTADA
E di seis edicion di revista FOCUS di e aña aki ta riba mercado, cu su portada ilustrando amor y romance cu Philip Merryweather & Tyara Werleman. Un bunita reportahe cu e potretnan di e momentonan mas emocionante riba dia di nan matrimonio, y por haya sa tambe detayenan unico cu nan a comparti cu e revista. Por corda algun aña pasa cu Philip tabata riba e portada di FOCUS y Tyara tambe tabata den e revista cu su prome Santa Comunion y cu su fiesta Quinceañera.
BJÖRN LAMPE
E ser humano ta experiencia hopi cambio, ora un baby nace y Björn no ta un excepcion. E ta conta con el a experiencia 28 di april riba e dia cu su baby Jaken a nace. Björn ta contesta e pregunta si e ta kere cu e tatanan awendia tin e mas dificil, mas facil of simplemente, diferente. Björn band’i su profesion como pastor, e ta dedica su mes hopi na agricultura y estudio riba medioambiente y sostenibilidad.
CAREER IQ
E presentadornan di Career IQ, Darice Solognier y Kareline Van Der Linden, tin un pasion pa crecemento y desaroyo personal. Nan tabata convenci cu tin hopi informacion of tip, cu nan por siña di nos hendenan riba e area di carera y desaroyo personal. Asina e idea a nace, pa haci esaki den un forma di Radio/Podcast show via radio Hits 100. FM y podcast.
MULLER
Tata y yiunan ‘Muller’ ta comparti e pasion pa trabou boluntario. Giantonio su pasion den organisacion social ta for di inicio di Rotaract Club y desde 2002 e ta miembro di Kiwanis Club of Aruba unda el a ocupa varios funcion importante den ambos club durante su trayectoria como boluntario. E morocho, Ethan y Keenan, tambe ta activo den organisacion social y tin nan tata como nan inspiracion sperando di por sigui su ehempel den futuro.
LARS STOLK
Un Ultra Triathlete, cu ta competi den e triatlonan extremo, manera e AlaskaMan y Patagonman Extreme Triathlons, ta conta con nan bida familiar a cambia desde 6 luna pasa, ora nan a adopta Irish. E ta relata e parti dramatico durante e careda, sin embargo nan a termina den 13 minuut ganando e ultimo Bestial Dog Walk presenta pa Purina Pro Plan. Esaki tabata un experiencia unico pa e atleta, cu ta preparando awor, pa su proximo XTRI na Iceland.


text:
Wild Cats a gana awe, djamars 17 di ougùstes, atrobe di Sta Maria Pirates. E biaha’ki e wega a kaba ku skor di 11-9. Djadumingu e Pushinan Brabu a derotá e Piratanan ku ku skor di 17-6.
Federashon Beisbòl Kòrsou (Febeko) a sigui awe ku e kampionato lokal den Parke Tio Daou na Sapaté, despues ku ayera tabatin wega den Stadion Johnny Vrutaal den Otrobanda.
Por sierto ku den e wega di ayera djaluna 16 di ougùstes Sta Rosa Indians a gana ku skor pèrtá di 6 pa 5 di Royal Scorpions. Un dia promé, esta djadumingu, tambe e mesun dos timnan aki a topa otro, ku e ekipo di Sta Rosa ganando ku skor di 10 pa 6.
Despues di a gana Sta Maria Pirates djadumingo ku skor konvinsente di 17 pa 6, awe tambe Wild Cats tabata superior ganando ku skor di 11 pa 9. Porsierto ku e Pushinan Brabu a seya e viktoria for di trempan dor di skor 11 kareda den e promé dos inennan.
E Piratanan a hasi tur esfuerso pa bini djatras, pero a kai kòrtiku. E tim di Sta Maria a skor 1 kareda den su promé turno na bate i despues kada bes 2 kareda den di dos, di tres, di seis i di shete inen.
Picher Shurensley Daantji a gana e wega pa Wild Cats, miéntras ku Claycandy Hariquez a sufri e derota. Daantji a drenta di relevo den di kuater inen i a pèrmití 4 kareda riba 6 hit. Ela ponchá tres batiadó di Sta Maria.
Tabatin 4 homerun den e wega. Denzel Gregg i Johannes Gregorius Jr a saka e bala for di Parke Tio Daou pa Sta Maria, miéntras ku Randolph Kirindongo i Rojean Cleofa a hasi meskos pa Wild Cats.


text:
Mapa di herensia kultural
Mapa Kultural Históriko di Kòrsou ta un inventario digital di herensha kultural di Kòrsou. E mapa ta inkluí na total 2700 elemento di habitashon humano. E ta duna un bista kla di 5000 aña di habitashon humano, inkluyendo herensha Afrokaribense, bayendo bèk te na e periodo promé ku Columbus.
E mapa a wòrdu kompilá a base di siguiente fuentenan:
- resultado di investigashon arkeológiko i antropológiko di vários sitio históriko i kultural
- mapa geológiko di Kòrsou
- vários mapa históriko, manera e mapa tipográfiko detayá di J. Werbata, for di aña 1911.
E Mapa Kultural Históriko di Kòrsou a wòrdu desaroyá pa NAAM en koperashon ku Amsterdam’s Bureau voor Monumenten en Archeologie (BMA) di munisipalidat di Amsterdam, Hulanda.
E ta un kontinuashon di un inventario anterior dor di NAAM i Carmabi (e instituto lokal pa investigashon di naturalesa). E inventario aki a wòrdu kompilá pa yega na mas komprenshon di e herensha lokal i prevení pèrdida di mas sitio valioso kultural i históriko. E mapa ta forma parti integral di e dokumento Maneho di Arkeologia Kòrsou, kua a wòrdu desaroyá riba petishon di Diputado di Edukashon i Kultura.


text:
Denuncia Abuso cu Subsidio di Salario
E meta principal di e Subsidio di Salario ta pa e trahado mantene su trabao y asina garantisa pago parcial di su salario. E subsidio di salario por wordo uza solamente pa pago di salario y su primanan social, pa cual e doño di trabao ta keda responsabel pa e pago di salario.
E trahado tin derecho pa wak ki suma su doño di trabao a ricibi di SVb pa paga su subsidio di salario.
Empresanan tin e obligacion di cumpli cu e condicionnan di e Subsidio di Salario.
Si abo sa of ta sospecha cu tin violacion di e condicionnan aki ta tumando luga, raporta esaki via supervision@svbaruba.org.


text:
Cas di Cultura (CDC)
Cas di Cultura (CdC) ta e teatro nacional y centro cultural di Aruba. Fundacion Teatro Aruba ( Stichting Schouwburg Aruba (SSA)), cu ta un organisacion cu no tin como meta pa haci ganashi, ta maneha Cas di Cultura. Na aña 1956 a funda SSA cu e meta pa lanta y mantene un edificio, na unda por desaroya y promove e bida cultural di e comunidad Arubano. E edificio “Cultureel Centrum” a habri oficialmente na aña 1958. Mas despues a cambia e nomber pa “Cas di Cultura”.
Desde aña 2000 Gobierno di Aruba ta subsidia un parti di e gastonan di salario. CdC ta cubri tur gasto di operacion. Door di huurmento di sala pero tambe pa medio di un programacion propio, diferente actividad y presentacion riba tur tereno di arte ta tuma lugar. Tambe tin otro actividadnan riba tereno social cu ta di importancia pa comunidad. Tambe tin organisacionnan cu ta uza CdC pa meta comercial. E oficinanan di Scol di Musica Rufo Wever, fondo cultural UNOCA y Scol di Baile Diana Antonette tambe ta keda den CdC.
Cas di Cultura ta ubica riba e caminda, biniendo di aeropuerto direccion pa Playa, na e rotonde di Las Americas na Vondellaan 2 na Oranjestad y pa tur informacion por yama (+297) 582-1010.


text:
Aruba ta forma parti di un reino. Cada reino tin su rey of reina na mando y un ‘famia real.’ Mescos cu na mayoria di pais cu un monarkia, cu tempo e hefe di e monarkia Hulandes a perde su funcion como un soberano y awendia ta sirbi mas bien un funcion ceremonial. Segun e grondwet y statuut di Reino Hulandes, ta e rey ta hefe di gobierno di reino, pero den practica esaki ta e minister president di Hulanda.
Kico ta un cas real?
Den su esencia, un cas real, ta basa riba e concepto cu cierto famianan, pa medio di nan lineahe, tin derecho di ta hefe absoluto di un of mas teritorio. E lineahe tabata wordo mira como superior, y p’esey pa siglos, reynan y prinsnan mester a casa cu otro prinses of muhe cu tambe tin sanger real of cu nan famia tin un titulo di "noble".
Pa keda na poder y expande influencia, de bes en cuando un monarca por a expresa su gratitud door di regala un bon sirbiente un titulo di "noble" di por ehempel Marquis, Baron, Condado etc. y varios teritorio pa e maneha. Di e forma aki e grupo di famianan real y noble por a sigui crece, na mes momento creando dos clase di persona: clase noble y e masa.
Tambe ta posibel pa un persona tin varios titulo di diferente gradacion. Un ehempel di practica; Rey Willem-Alexander su nomber completo ta lo siguiente: Willem-Alexander Claus George Ferdinand van Oranje-Nassau caminda cu e fam 'van Oranje-Nassau' ta referi na su dinastia.
Y su titulonan ta:
- Prins der Nederlanden (esaki ta cay afo tanten cu e ta Rey)
- Prins van Oranje-Nassau.
- Jonkheer van Amsberg.
- Koning der Nederlanden
- Markies van Veere en Vlissingen
- Graaf van Katzenelnbogen, Vianden, Diez, Spiegelberg, Buren, Leerdam en Culemborg
- Burggraaf van Antwerpen
- Baron van Breda, Diest, Beilstein, de stad Grave, het Land van Cuijk, IJsselstein, Cranendonck, Eindhoven, Liesveld, Herstal, Waasten, Arlay en Nozeroy
- Vrijheer van Ameland
- Heer van Borculo, Bredevoort, Lichtenvoorde, Loo, Geertruidenberg, Klundert, Zevenbergen, Hooge en Lage Zwaluwe, Naaldwijk, Polanen, Sint-Maartensdijk, Soest, Baarn, Ter Eem, Willemstad, Steenbergen, Montfort, St. Vith, Bütgenbach, Niervaart, Dasburg, Turnhout, Besançon.
Coincidencia?
Maxima Zorreguieta tambe tin lineahe di "noble" y hasta tin un ancestro en comun cu Willem-Alexander; e "noble" Aleman Pieter Halbach (1634-1886). Halbach su yiu Gaspar (1673-1723) ta ancestro di Matilde Halbach (1823-1848) cu ta wela di Prins Bernard. Similarmente, un otro yiu, Pieter Halbach (1668-1753) ta ancestro di Pablo Halbach, kende ta welo di Maxima Bonorino cu ta bisabuela di Maxima Zorreguieta.
Ta asina cu ora e famia Halbach a yega Argentina, nan a mezcla cu e famia "noble" Spaño Bonorino Gonzalez Islas y Ladron de Guevara. E famia Zorreguieta ta "noble" di Pais Basco (Spaña) y a yega Argentina na 1777.
E concepto di un rey of reina cu ta hefe absoluto di su teritorio ta uno cu den practica casi no ta existi mas, cu excepcion di por ehempel Vaticano, Brunei, eSwatini (Swaziland), Saudi Arabia y Oman y den cierto aspecto United Arab Emirates (UAE) cu ta mas bien un federacion consistiendo di shete monarkia absoluto.
Rond mundo famianan real a perde nan poder y awo ta mastanto "celebridad." Nan ta fungi como embahador, nan ta participa den mision di comercio y pa mayoria di ciudadano nan ta fungi como un factor cu ta trece union y fortifica e identidad Hulandes.
Sea ta pa motibo di custumber y tradicion, pa un sentido di escape di bida diario, of pa e status di "celebridad" cu nan tin, mayoria di hende na Hulanda ta gusta e idea di tin un cas real y un monarca. Segun e Koningsdagenquete 2019, 68% di Hulandesnan (na Hulanda) ta sostene e monarkia sea den su forma actual of den un forma mas ceremonial y solamente 13% kier elimina e monarkia y reemplasa esaki cu un republica.
Prome cu Willem Alexander a bira rey na 2013, Reino Hulandes nunca a celebra un Dia di 'Rey.' E celebracion aki semper tabata honra monarcanan femenino. Lesa siguientemente un tiki mas di e historia di e dia aki:
Prinsessedag
E historia di e celebracion aki ta bay bek na final di siglo 19. Riba 31 augustus 1885, a celebra ‘Prinsessedag’ pa prome biaha na Utrecht. Prinsessedag a wordo organisa pa celebra e di cinco cumpleaño di prinses Wilhelmina. E celebracion aki tawata iniciativa di un corant local na Utrecht. A organisa esaki cu intencion di fortifica Hulanda su identidad nacional.
Prome cu Prinsessedag ya tawata tin actividad pa celebra e cumpleaño di Wilhelmina, pero esaki tawata prome biaha cu a categorisa tur actividad bou di e mesun nomber di Prinsessedag.
Ora cu rey Willem III a fayece na november di 1890 na edad di 73 aña, su sucesor prinses Wilhelmina, cu apenas 10 aña, automaticamente a bira reina di Reino Hulandes. Pues e aña siguiente, na 1891, embes di celebra Prinsessedag, a cuminsa celebra Koninginnedag.
Tin cu bisa si, cu oficialmente, Wilhelmina cu su edad hoben di 10 aña no por a wordo corona. Pues su mama, prinses Emma, a fungi como regente te ora cu Wilhelmina a yega e edad di 18 aña.
Riba 4 di september 1948, despues di casi 58 aña como reina, Wilhelmina a abdica su trono. Na e momento ey, su yiu muhe, prinses Juliana, a asumi e cargo di reina. Mirando cu cumpleaño di Juliana tawata 30 di april, a dicidi di hala e celebracion anual pa e dia aki. Pues desde 1949 Koninginnedag a wordo celebra riba 30 di april na luga di 31 di augustus. Beatrix su cumpleaño ta 31 di januari. Pero ora cu prinses Beatrix a wordo corona como reina na 1980, el a dicidi di mantene e fecha di 30 di april como Koninginnedag.
Willem-Alexander
Na aña 2013, yiu homber di Beatrix, Willem-Alexander a asumi e posicion di rey di Reino Hulandes. Tumando na cuenta cu Willem-Alexander ta masculino, a dicidi di cambia e nomber di e festividad pa Koningsdag. Tambe a dicidi pa cambia e fecha, di 30 di april pa e fecha di cumpleaño di Willem- Alexander, cual ta 27 di april. Na 2014, e prome Koningsdag a wordo celebra den Reino Hulandes.


text:
Segun e storia, nos himno skirbi pa Padu Lampe, Rufo Wever y Lio Booi tabata na prome instante un cantica cu a wordo traha riba pedido di fraternan. Tempo aya, e fraternan Hulandes aki tabata sinti un necesidad pa mas expresionnan cultural cu tabatin e solo proposito pa mustra orguyo local, un sentido di ‘esaki ta nos lugar y nos ta stime’. For di eynan ‘Aruba Dushi Tera’, un cantica simpel y directo pero hopi cla den locual e kier comunica, a wordo crea. Tabata aña 1952. No menos cu 24 aña despues riba 18 di maart 1976, e wals aki lo zona den Wilhelmina Stadion como nos himno nacional, simbolo di nos identidad Arubiano hunto cu nos bandera y nos escudo. Den su afan di duna pueblo di Aruba un sentido comun di nacionalismo, Betico Croes a percura pa e simbolonan aki wordo institui.
Imaginabo cu apenas 41 aña pasa, nos no tabatin e artefactonan clave aki. Mescos cu gran parti ainda di nos por corda un tempo sin internet, gran parti di nos poblacion awendia por corda un tempo cu Aruba no tabata dispone di e simbolonan aki cu diferente otro pais tin pa centenares di aña. E proceso tabata pa un parti pragmatico, pero tabatin elementonan inclusivo – y hopi leuk – tambe. Por ehempel, bo tabata sa cu pueblo por a contribui nan mesun diseñonan pa e bandera? Tur esaki a culmina den un anochi inolvidabel, cu sin duda tabatin su impacto politico den Reino tambe, mirando con apenas poco luna prome Surnam a proclama su independencia di Reino Hulandes presentado su himno y bandera den un setting similar. Cu e ceremonia aki Betico Croes a marca un liña den santo, apenas dos luna despues cu Hulanda a nenga pa sinta na mesa y negocia riba un Status Aparte pa Aruba den Reino. E mensahe tabata cla y raspa. E ora nos por wel di bay pa independencia tambe. E datum di 18 di maart tabata specificamente scohi, ya cu e mesun dia ey na 1948 tabata e dia cu Aruba a manifesta su deseo di autodeterminacion, los di e influencia di Corsow, pa prome biaha. Henny Eman a entrega na Mesa Rondo un mocion na Reina Juliana, cu e backup di 2147 firmante local. E deseo ey di bira ‘baas den mesun cas’ a haya su impulso nobo den Wilhelmina Stadion y na final Aruba a haya su Status Aparte.
Loke ta bunita di 18 di maart ta cu, apesar di e interpretacionnan historico diferente cu AVP y MEP ta duna, ambos iniciativa di 1948 y 1976 tabata actonan di desafio politico den Reino. Muestranan cu Aruba, pa chikito y simpel cu e lo mustra, no ta laga otronan dicta riba dje. Esey ta loke ta uni ambos partido pa semper den historia manera ruman, apesar di e polarisacion y e storianan conflictivo. Esey ta loke ta haci e dia aki uno di union y fiesta, no obstante cua partido bo ta vota, cua faam bo tin of cua bario ta bo cuna.
Nos por discuti riba color di bandera, si e escudo no mester bin bek den sala di Parlamento, mescos cu nos por keda tira palabra pa otro te den eternidad riba controversianan manera e famoso 12-8, ministernan cu Hulanda lo a laga manda cas, Caft y crisisnan constitucional. Mas nos pais hoben ta crese den mundo, mas nuance e topiconan aki lo bay haya. Pero ban cuminsa cu nos simbolonan. Himno, bandera, escudo y tur otro simbolonan nan balor ta yega te na un punto. Locual no por pone prijs riba dje sinembargo ta e idea cu tin nan tras. Y pa Aruba e idea aki ta uno di para fuerte pa bo mesun derecho di progresa. Pasobra exactamente esey ta loke a pasa na 1948 y na 1976, riba e mesun dia. E idea ey no tin color, ni faam. E ta netamente Arubiano y esey ta loke nos tin cu keda corda. E ta bin for di nos antepasadonan cu a yega riba e pida baranca aki for di tur continente y a traha algo for di stof y biento. Cunukeronan cu a planta y cosecha den secura, piscadornan cu a subi laman grandi, mineronan di oro y fosfaat cu a kibra nan lomba y daña nan pulmonnan, trahadornan di refineria cu a wordo discrimina. Tur esakinan bou un solo sin misericordia. Loke Aruba a duna nan no tabata pornada. Mester a bringa p’e. Mescos cu mester a hisa stem y lanta para riba 18 di maart na ambos 1948 y 1976.
Ariën Rasmijn is a publicist and freelance journalist, based in Aruba. He writes about news, politics and innovation on the island and his work is published in Caribisch Netwerk, Amigoe, Bon Dia Aruba and his own platform, Den Cayente, among other publications.


text:
Geoffrey ta tata di un yiu muhe di 7 aña y un yiu homber di 5 aña.
Un graduado di Notarieel Recht y Fiscaal Recht na Vrije Universiteit Amsterdam, Geoffrey tin mas di 15 aña di experiencia den sector priva como abogado y belastingadviseur. Tambe Geoffrey ta duna les den diferente materia na Universidad di Aruba pa e ultimo 7 añanan y mas recientemente staats- en bestuursrecht y a cuminsa un promotietraject riba e terreno aki.
E decision pa drenta politica a bin door cu Geoffrey kier a duna un contribucion positivo na nos pais a base di tur e estudio y conocemento adkeri durante e 15 añanan di servicio den sector comercial. Aruba tabata tin mester di cambio, especialmente riba e tereno economico y Geoffrey a realisa cu no por keda para un banda for di un posicion di comfortabilidad, wak y critica pero a dicidi pa purba na duna un contribucion mas directo door di participa na eleccion 2021.
Geoffrey pa prome biaha a anuncia su candidatura hunto cu partido RAIZ dos luna prome cu eleccion y a logra un total di 1430 voto personal durante eleccion 25 di juni 2021 y door cu Geoffrey tawata e di dos persona cu mas voto personal riba lista di RAIZ Geoffrey a drenta Parlamento di Aruba y tambe a fungi como Lider di Fraccion di RAIZ.
Como Minister di Economia, Comunicacion y Desaroyo Sostenibel, Geoffrey lo enfoca riba topiconan relaciona cu diversificacion y modernisacion di nos economia, na un forma sostenibel, promove facilidad di haci negoshi door di bin cu un cuadro legal cu ta reduci redtape. E methologia principal lo ta pa traha cu tur stakeholders pa na un forma proactivo lidera y implementa e diversificacion di economia di Aruba.


text:
Servisionan Adishonal
Aparte di e servisionan relatá na metanan prinsipal di KEP, ta ofresé miembronan servisionan adishonal manera, Fondo di Entiero, Family Indemnity Plan, miembresia na Building Depot, pago di impuesto di outo i hopi mas.
Fondo di Entiero
Nos tur sa ku nos tin ku bai un dia. Pero ‘un dia’ ta un tempu indefiní i nos ta kla pa posponé e pensamentu aki. Konsekuentemente hopi biaha nos ta kuminsá plania muchu lat pa e dia aki.
Awendia gastu di un entierro básiko por kuminsa for di 7.000 florin. Pa yuda kubri e gastu aki Kooperativa KEP ta ofresé su miembronan i nan famia e servisio aki ku ta enserá lo siguiente:
- Un miembro di KEP ta sigurá pa 4.000 florin kontra riesgo di fayesimentu.
- Esposa òf partner legítimo ta sigurá pa 3.500 florin kontra riesgo di fayesimentu.
- Yu(nan) natural òf rekonosé, ku no ta kasá i ku no a yega edat di 18 aña ainda òf ku ta sigui skol di dia i no a yega edat di 25 aña ainda òf ku tin un desabilidat total i/òf no ta traha i no a yega e edat di 29 aña ainda, ta sigurá pa un suma di 1.500 florin.
Na momentu di fayesimentu, KEP ta ofresé bo un sosten finansiero signifikativo ya ku KEP ta tuma prima di e seguro aki pa su kuenta.
Pa reklamá kompensashon bou di Fondo di entiero den kaso di fayesimentu e sosio òf esun enkargá mester presentá ku e siguiente dokumentonan:
- Sertifikado di fayesimentu (overlijdensakte)
- Kopia di troubuk, si e sosio ta kasá
- Prueba di “Samenlevingsovereenkomst” (den kaso di partner)
- Prueba firma pa un representante di e skol ku e yu tabata bishitá.
- Prueba di hospital ku ta indiká ku e persona a fayesé i ku por der’é
Den kaso di fayesimentu di un miembro kende su kasá/partner tambe ta miembro por reklamá e kompensashon bou di Fondo di entiero solamente komo miembro.
Por reklamá kompensashon bou di Fondo di Entiero te ku máksimo 1 aña despues di fayesimentu di e partisipante den e fondo.
Family Indemnity Plan
Pa komplementá KEP su Fondo di Entiero ta duna miembronan e posibilidat di apliká pa un di e 4 plannan di entiero ku kompania di seguro CUNA Mutual Insurance Society ta ofresé manera indiká mas abou. Por akapará 6 miembro di famia bou di un pólisa pagando un suma relativamente abou pa luna.
E “Family Indemnity Plan” ta ofresé konsuelo finansiero den tempu difísil, dunando benefisio kèsh pa kubri gastu di entiero pa bo mes i pa bo miembronan skohé legalmente.
Bentahanan di e plan pa kubri gastu di entiero ta inkluí:
- No mester hasi tèst médiko ni kontestá pregunta
- Kobertura ta pa bida largu
- Ta paga claim denter di dos dia
Karchi di miembresia Building Depot
Miembronan por optené via KEP, un karchi di miembro di Building Depot na un tarifa redusí. Tambe por paga saldo habrί via di KEP.
Pago di impuesto di outo
Na tur komienso di aña KEP ta ofresé miembronan e posibilidat di paga nan impuesto di outo den tèrmino fleksibel. E miembro por paga bèk den 6 òf 10 luna dependiendo si KEP a paga mitar òf henter aña p’e.
Seguro
Miembronan ta optené un deskuento riba nan prima anual si apliká pa seguro via di KEP na kompanianan di seguro ASKA òf Guardian. Mester paga e prima anual bèk den un periodo máksimo di 10 luna.
Konsiertonan popular
Kompra di bo karchi di Curacao North Sea Jazz Festival, Viva La Musica Latina òf otro konsierto popular tambe por via KEP, unda por paga tambe den tèrmino òf den un biaha. Pasa na nos ofisina i hasi bo petishon i denter di un siman bo tin bo karchi den bo man.


text:
Minister di Asuntunan Interior i relashonnan den Reino a instalá un grupo di diálogo pa sondia efektonan di e pasado di sklabitut den e komunidat aktual. E punto di salida aki ta forsa Bonaire pa na un manera profeshonal studia historia di Bonaire i no solamentee pasado di sklabitut. Ta rekomendabel pa Kolegio Atministrativo di Bonaire instalá un grupo di trabou, multidisiplinario, huntu ku Skal i OCW pa kuminsá pone kontakto ku Archivo Nashonal na Kòrsou, Hulanda, ICUC i Universidat DrFrumensio Da Costa Gomez na Bonaire pa traha e kuadro kon studia historia di Bonaire. Na Bonaire ta blo keda drai rònt disimadan, barí, maskarada, San Juan, San Pedro, Martis di Kathalina Janga, Sklabitut, brueria i bailenan folklóriko. Tendensia nobo den historia ta e partinan antropológiko i filosofia. Metodologia pa hasi investigashon ta un eksigensia. Un tópiko, banda di tur otro tópiko interesante, ku meresé mas atenshon ta historia di hende muhé na Bonaire. Ta konosí ku tin hende muhé ku a hunga un ròl importante riba diferente tereno pero sèmper nan ta keda den sombra di e hende hòmber. E ekspreshon “Tras di éksito di un hòmber tin un muhé fuerte”. Nunka ta amplia riba e muhé fuerte. Laga mi duna un ehèmpel. Maria mama di Hesus i Maria Magdalena, partner di Hesus tabatin influensia riba Hesus i tin hopi estudio tokante e dos muhénan aki. Un ehèmpel pa loke ta trata Bonaire ta e siguiente; bonerianonan, tantu amigu i enemigu, ta orguyoso di Miguel Pourier, pero nunka ta papia, te pa hasi un studio profundo di yùfrouEmmaPourier. Mi deseo ta pa dia Rincon hasi sinkushen aña tin un busto di EmmaPourier. Ken ta dispuesto pa yuda realisá esaki.
Arthur Sealy


text:
Tony-Ann Singh di Jamaica a keda corona como Miss World 2019 den e certamen cu a tuma lugar awe na ExCeL London. Vanessa Ponce di Mexico, Miss World 2018, den un momento epico riba e escenario a corona Tony-Ann Singh. Ophely Mezino di Francia y Suman Rao di India tabata respectivamente e prome y segundo finalista. Esaki tabata e dia 69 edicion di Miss World y e concursantes cu a competi pa e titulo tabata for 120 pais. Miss World 2019 a nace na Morant Bay, St. Thomas y ta un graduado di Florida State University.
Home Magazine News Flash MISS WORLD 2019


text:
NewsRosario2019
Aruba ta cay venci contra Colombia2
Beach Volleyball Femenino no ta logra pa segundo vuelta
Duo di Beach Volleyball Femenino no ta logra pasa pa segunda vuelta
Despues di a enfrenta e team di Chile1 y Colombia1 ayera, awe e duo Mali y Shekeva mester a enfrenta e equipo di Colombia2.
Mali y Shekeva a cuminsa e wega bon. Scorenan a cuminsa hopi close. Prome set a bai pa Colombia2 cu score di 14-7
Di dos set a cuminsa hopi mas miho. Tambe un wega hopi close na e prome mitar di e set wega tawata 12-9 pa Colombia2. Na final e team di Colombia2 a sa di domino mas cu e duo di Aruba y asina Colombia2 ta gana e di 2 set cu score di 21-16.
Mester bisa si cu ta awor e Duo di Mali y Shekeva tin algun luna ta entrena hunto. Esaki sigur tawata un tremendo experiencia pa e duo aki y nos lo sigi tende di nan mas pa futuro.


text:
KRALENDIJK – Awe djabièrnè mainta poko despues di 7’or un persona riba motosaikel a aksidentá. Pa motibunan ahinda deskonosí esaki a bai dal den un palu di lus na altura di vèlt di Estrellas na kaminda Gurubu. Momentu ku un reportero di Radio Live 99.9 FM a presentá na e sitio, ambulans a bandoná e lugá di aksidente ku e víktima. E motosiklista tabata biniendo for di Rincon direkshon Playa i pa un òf otro motibu el a pèrdè kontròl i kai mientras e motosaikel a alkansá e palu di lus. E motosiklista a risibi leshonnan na su kurpa mientras e motosaikel a keda totalmente destruí, mirando ku e “frame” a kibra. Bon pa menshoná ku e manehadó di e motosaikel tabatin hèlm na su kabes. E kaso ta bou di investigashon pa haña sa kousa di e aksidente.
Riba potrèt entre otro koleganan di e viktima kendenan a pone motosaikel den baki di pikòp i bai kuné.


text:
Pronóstiko di tempu pa Kòrsou i bisindario bálido te djamars mainta 06:00 o.l., 5 di òktober 2021.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 5 di òktober 2021.
Kompilá: djaluna 4 di òktober 2021, 05:00 o.l. (09:00 UTC).
Tempu: Parsialmente te de bes enkuando hopi nublá i bientu lo ta basta fuerte.
Temperatura máksimo lo alkansá 32ºC i temperatura mínimo 25ºC.
Solo ta sali 06:25 i ta baha 18:24 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando basta fuerte te posiblemente duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Algun nubia lo move de bes enkuando riba nos region durante di próksimo 24 ora. Algun di e nubianan aki por generá momentunan di un áwaseru lokal riba nos isla. Mas aleu, ta antisipá ku bientu lo suplá mas fuerte durante di dia i esaki lo pèrkurá pa un kondishon di laman poko brutu.
Kondishon di laman: Moderá ku altura di ola entre 1 pa 2 meter (3 pa 7 pia).
Sistemanan signifikante di wer tropikal: Depreshon tropikal Victor ta moviendo den un direkshon nortwèst riba oséano Atlántiko Nort na un distansia salvo for di e área Karibense. Ta antisipá ku esaki lo sigui pèrdè forsa den e próksimo oranan.
Fenómeno spesial: Ningun.
Perspektiva te djárason mainta: Por lo general parsialmente nublá ku chèns pa algun áwaseru lokal.
Meteorólogo: Rombley.


text:
Gradicimento y Invitacion
Pa medio di esaki Famia kier a gradici tur esnan cu na un manera of otro a duna nos sosten, consuelo y forsa durante e tempo dificil cu e fayecimento y entierro di nos defunto stima:
Sra. Maria del Carmen NUBOER
*21-10-1931 – +24-9-2021
Boso muestra di atencion tabata un sosten pa nos y ta wordo hopi aprecia.
Un danki na un y tur cu a manda krans, whatsapp, email y a haci yamadanan telefonico. Un gradicimento especial ta bai na dr. Ho Kang You, como tambe na Aurora Funeral Home pa cu su excelente servicio y atencion.
Boso muestra di atencion tabata un gran consuelo pa nos.
Na mes momento nos ta invita Famia, amiganan y conocirnan pa compaña nos na 3 Santo Sacrificio di Misa na misa Pro-Catedral San Fransisco di Asis na Playa ariba:
Diabierna, 1 di oktober 2021 pa 7 pm
Diasabra, 2 di oktober 2021 pa 8 am
Diadomingo, 3 di oktober 2021 pa 7 am


text:
GOBIERNO DI ARUBA TA SATISFECHO CU LETTER OF INTENT FIRMA PA CU REFINERIA
Prome Minister Evelyn Wever-Croes a expresa cu Gobierno di Aruba ta satisfecho cu e hecho cu RdA a yega e fase di negosacion dentro di e periodo stipula. Tempo a institui e comision independiente pa evalua tur e proposicionnan di interesadonan, a pone como fecha ultimo fin di november, y e comision independiente a cumpli. Nan a propone dos candidato pa continua pa e “track 1”, refineria of otro industriapetro kimico. E dos candidatonan aki ta pasa awor pa e fase di negosacion.
Pa loke ta “track 2”, otro desaroyo, e comision lo emeti suconseho fin di e luna aki.
E comision a presenta nan mes na Parlamento y por a demostra nan experticio y profesionalismo den e reunion di siman pasa 7 di december, contestando tur pregunta.
Diamars ultimo RdA a firma un Letter of Intent cu QuantenConsortium Aruba, pa sigui negocia pa cu repartura di e refinera. Tambe RdA a firma cu Eagle LNG pa un industriapetro kimico. E comision a conseha pa Gobierno no busca solamente un inversionista, sino dos diferente inversionista pados diferente inversion.
PRENSA
Prensa a wordo invita pa e firmamento cu ambos companiadiamars, pa asina por haci tur nan preguntanan. Prensa ta hopi critico, cual segun prome Minister ta algo positivo.
“Mare tabata tin sikiera mita di e cantidad di persona critico aki na 2016 ora Gobierno anterior a firma e acuerdo cu Citgo. Ademas si un hende ta sceptico y e no ta kere den e proyecto, mi ta respeta esey, pero no stroba mi di purba logra algo grandi pa Aruba”.
Prome Minister a reacciona riba e comentarionan di prensa cua cuestiona si e companianan ta serio, pasobra gobierno anterior lo a bisa cu nan no ta serio.
“Den e caso aki, mi ta puntra: Mas serio cu KICO? Cu NADA? Mas serio cu CITGO? Laga nos no lubida cu nos paista na suela, y ta deber moral di nos TUR pa busca inversionista, y duna tur desaroyo un chance. Nos debe nos yiunan y nan yuinan esaki”.
OPOSICION
Pa loke ta trata oposicion Prome Minister tabata corto PromeMinister Evelyn Wever-Croes a bisa:
“No ta bale la pena reacciona mes. Ta obvio cu nan no tininteres di Aruba na serio. Aki tin un gobierno serio cu tapermiti un comision independiente negocia na serio. No cubiahenan di placer, regalonan di rolex y reunionnan cucantidad di persona cu awor ta deteni. Oposicion no tacompronde esaki pasobra nan no a sa di pone interes di paisAruba na prome luga tempo nan a negocia cu Citgo. Nan lo no compronde nunca y p’esey no ta bale la pena perde mucho tempo na nan. Nos ta optimista cu nos ta drenta e fase dinegosacion. Ambos compania a comparti tur informacion cu prensa na forma sincero, y a demostra cu nan ta serio. Den e etapa nos dilanti lo nos haya mas informacion pa por finalisa e negosacionnan”.


text:
Noticia:
Dia 23 Juni 2011, J.N. Andrew Kleuter School a Celebra nan graduacion.
Na cual tanto studiantenan y mayornan tabata masha etusiasma pa e ocashon tan especial aki.
Tanto e muchanan y e juffrouwnan a presenta partinan special pa asina mustra na e mayornan un parti di loke e experiencia na e kleuter school ta.
Despues di esey Pr. Henriette a presenta un historia pa e muchanan, y di cual e mayornan tambe por a siña un les basta importante.
Cual ta: "Muchanan, semper tene na cuenta loke boso mayornan y lidernan ta bisa".
Despues di esey a pasa over na e ceremonia di graduacion, caminda tur e muchanan a wordu jama un pa un, pa asina ricibi nan diploma.
Y pa finalisa, tabata tin algun cosnan pa come acompaña pa un juice cu a wordu parti na final. Pa celebra e logro di e muchanan.


text: KRALENDIJK – Djamars anochi lat a tuma lugá un atrako armá riba e transporte di plaka di Divi Flamingo Casino. Dos atrakadó kara tapá a logra bai ku alrededor di 80 mil dòler. E atrakadó a bringa ku un di e bewakernan pa asina por a kita e tas di sèn pa bai kuné. Esaki no tabata fasil, mirando ku e bewakernan tambe a bringa ku e atrakadónan. Un di e bewakernan despues di a bringa ku e atrakadónan aki, a risibí herida di bala for di un arma di kandela na altura di su man. Tantu e atrakadó komo e bewakernan a tira riba otro, esaki riba e lugá di stashoná outo di Divi Flamingo Casino. Informashon adishonal ku Radio Live 99.9FM ta disponé di dje ta ku ayera nochi lat algu promé ku 11’or, e kompania di seguridat ‘SSS’ a presentá na e sitio pa hasi e trabou di buska e tas ku sèn na e casino pa bai deposit’é na banko. Dos bewaker di e kompania a bai paden pa tuma esaki. Despues di a regresá e vehíkulo i momentu ku ya nan tabata sintá den e vehíkulo pa bandoná e sitio, 2 tipo kara tapá i armá a sorprendé nan. A eksigí e bewaker pa entrega e tas ku sèn. E bewaker ku tabatin e sèn a nenga di entreg’é, i a surgi un bringamentu entre nan. Un di e atrakadónan mirando e situashon a tira dirigí riba e bewaker pa por a kita e tas di sèn. E bewaker a risibí bala na su man i a tabata sangra bastante. E tiponan aki a kita e tas i a hui bai for di e sitio mientras e otro bewaker a tira den direkshon di e atrakadónan. Tabatin diferente bala di arma di kandela benta abou na e sitio despues ku esakinan a dal den pilanan na e sitio. E atrakadónan a kore bai pasando riba tereno di Divi Flamingo hotèl, pa despues kibra un parti di un kura di palu i bai for di e sitio. Tin indikashon ku e atrakadónan despues di a sali for di tereno di e hotèl, nan a subi un outo marka “Vitz” kolo skur i bandoná e sitio direkshon sùit. Kantidat di polis i miembronan di e tim di reshèrshi a presentá na e sitio. E kaso ta bou di investigashon.


text:
Examen di Economie MAVO 2021
Dia 12 di mei ultimo Dienst Inspectie van het Onderwijs, Departamento di Enseñansa y e directivanan di scol di Mavo, a reuni cu e meta pa yega na un solucion pa e problematica di centraal examen Economie/M&O na Mavo.
Na inicio di aña escolar 2020-2021 durante di reunion di e AVO-kerngroep (directivanan di scol, Inspectie van het Onderwijs y Departamento di Enseñansa) a keda palabra cu e programa ta keda mescos y cu e centraal examen pa tur materia lo tuma luga segun e programa di examen. E directivanan di scol lo a comunica esaki na nan scolnan, pa asina e docentenan por a prepara nan alumnonan, ofreciendo e materia completo como preparacion pa e centraal examen na mei 2021.
Sinembargo a surgi un situacion den cual varios docente di mavo a indica cu nan alumnonan no a haya parti di e materia di Economie/M&O. Esaki tin como consequencia cu e alumnonan di mavo lo no ta bon prepara pa e centraal examen di e materia Economie/M&O.
Durante e encuentro cu directivanan di scol di mavo, Departamento di Enseñansa y Inspectie di Onderwijs, Examenbureau Aruba a ofrece diferente opcion pa asina soluciona e problematica, pa asina e alumno no wordo perhudica durante e centraal examen.
Solucion
E directivanan DPS, Stichting Combina, SPCOA, SKOA y SAA na un forma unanimo a scoge pa un solucion. Mirando cu e centraal examen pa e vak Economie/M&O na mavo ta consisti di 2 parti, 1 examen Economie y 1 examen M&O (1 vak si, cu 1 punto), e directivanan a scoge lo sigiuente;
- Den tijdvak 1 2021 ta traha e examen M&O (2 ora).
- Den tijdvak 2 2021 ta traha e examen Economie.
- Alumnonan cu a scohe na april 2021 pa traha e vak Economie/M&O durante tijdvak 2, lo haci e examen di e vak completo den tijdvak 2.
- Despues di e resultado di tijdvak 2, lo fiha e punto pa e vak Economie/M&O. E alumno eventualmente lo por scoge pa haci un ‘herkansing’ den tijdvak 3.
- Den tijdvak 3, e herkansing ta pa examen di Economie/M&O (completo).
- Durante e periodo di 31 mei pa 14 juni (entre tijdvak 1 y 2) scol lo ofrece e materia di Economie cu falta na e alumnonan.
E bentaha di e procedemento aki ta cu e alumnonan lo ricibi e materia cu falta pa e vak Economie na scol mes den e periodo entre tijdvak 1 y tijdvak 2. Cu esaki e alumnonan lo cumpli cu e metanan final manera stipula den eindtermen y examenprogramma. Asina e alumnonan lo ta mas miho prepara pa sigui nan estudio na havo of EPI.
Logistica
Lo tuma e sigiuente pasonan logistico pa por haci e procedemento aki posibel.
- Scolnan lo trece bek e envelopnan di examen Economie/M&O na Examenbureau riba diaranson 12 di mei prome cu 4.30 pm.
- Examenbureau lo saca e examen di Economie di e envelop y lo seya e envelop (conteniendo e examen di M&O) atrobe. Dialuna 17 di mei 2021 directornan di scol lo por acudi desde 8.00 am na Examenbureau pa busca bek e envelopnan.
Mas informacion
Lesa mas tocante examen 2021:


text:
cocha2018
-
Cochabamba
Philip ta keda cortico na Cochabamba
Philip Elhage a keda 2 punto cortico pa e top 8 den e XI Juegos Suramericanos Cochabamba 2018 na Bolivia.…Read More »
-
Cochabamba
Joel ta jega Aruba
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra.…Read More »
-
Cochabamba
Medayistanan ta bek
Nos medayistanan di bowling a regresa cas bek. Algun rato pasa nos medayistanan Thashaina Seraus y Kamilah Dammers- Naddall hunto…Read More »
-
Cochabamba
Thashaina entre e miho nan
Thashaina Seraus ta clasifica entre e miho cuaternan den e bowling Sur Americano na La Paz, Bolivia y ta sigur…Read More »
-
Cochabamba
Kamilah y Thashaina den e gran final
Kamilah Dammers-Naddall y Thashaina Seraus lo ta maƱan den e gran final di bowling den e XI Juegos Suramericanos Cochabamba…Read More »
-
Cochabamba
Delegacion di Bowling a biaha pa La Paz
Delegacion di bowling a biaha pa e Weganan Sur Americano Cochabamba 2018. E delegacion di bowling lo hunga na La…Read More »
-
Cochabamba
Ceremonia di Despedida pa Cochabamba2018
Ceremonia di despedida di e delegacion cu lo sali pa e Weganan Sur Americano Cochabamba 2018. Diamars anochi den e…Read More »
-
Cochabamba
Aruba ta cla pa e weganan di Cochabamba2018
Delegacion di Aruba ta cla pa e Weganan Sur Americano Cochabamba 2018!!! Diasabra awor e delegacion lo sali pa e…Read More »


text:
Leerorkest Aruba a pone como 300 alumno a duna nan prome concierto cu nan instrumentonan orkestral. Recientemente, den e ultimo siman di scol, alumnonan di cinco scol piloto Colegio Laura Wernet Paskel, Prinses Amalia Basisschool, St. Paulus School, SOAZA y Graf von Zinzendorf a bini hunto pa toca, canta y baila yen di entusiasmo, expresando nan conocemento musical cu Leerorkest Aruba a brinda na nan. No solamente grupo di alumno a haya AMV cu ta Algemene Muziekvorming, pero pa varios, nan a haya e oportunidad unico pa keda introduci na instrumentonan manera violin, cello, trombone, trompet, clarinet, dwarsfluit. Y asina mes, despues di apenas cuater luna di les di instrumento, un biaha pa siman, nan por a acompaΓ±a nan co-alumnonan mas hoben cu a canta cu hopi gana. E tabata un momento unico na unda por a mira e alegria riba e caranan di no solamente e alumnonan, pero tambe e docentenan y di tur cu tabata presente. Un cabezante di scol, Eta Geerman di Laura Wernet Paskel por ehempel a expresa su emocion pa mira su muchanan forma un orkesta real y e impacto positivo cu musica y e esfuersonan di Leerorkest Aruba tabatin riba tur mucha cu ta atende e scol. Es mas a mira un adelanto grandi den resultado escolar en general. BAlumno y docentenan, tur ta contento,B ta locual Geerman a expresa. Su opinion ta comparti pa tur na e otro scolnan cu ta participa den e proyecto piloto di Leerorkest Aruba cu tin e ambicion cu denter di algun aΓ±a, tur alumno di scol na Aruba haya e oportunidad pa participa na e programa di musica y instrumento, cu ayudo di diferente docente di musica cu ta traha parttime cu Leerorkest Aruba, pero ta duna 100 porciento di nan energia pa e muchanan.
Staff di Direccion di Cultura tambe tabata presente pa por a experiencia e momentonan special aki y tur tabata inspira.
Leerorkest Aruba a bira un realidad danki na sosten di Ministerio di Husticia y Siguridad di Hulanda cu intervencion di Director di Leerorkest Amsterdam Marco de Souza, kende tabata na Aruba recien pa firma convenionan cu mas scol pa participa na e programa musical.B
Lider artistico di Leerorkest Aruba, Johnny Croes tabata sumamente feliz pa e prome conciertonan aki. Croes no solamente ta e persona cu a acerca Marco de Souza pa Aruba tambe haya un Leerorkest, e ta e motor tras di e programanan digital cu a bira hopi popular tambe. Coordinador organisatorio di Leerorkest Aruba Juliette van Romondt ta percura pa e organisacion y su envolvimento ta danki na e cooperacion di Minister di EnseΓ±ansa Rudy Lampe, kende for di principio a sostene e proyecto. Un gratitud special ta bay pa Rotary Club of Aruba cu a percura pa tur mucha tin nan uniform.
Miembronan di directiva di Leerorkest Aruba, Presidente Grace Maduro, Secretario Janice Poeran, Tesorero Stanley Looman y miembro Dilma Arends Geerman tambe a presencia e conciertonan cu a enfatisa e balor di percura cu berdad musica ta pa tur mucha.
Aki por mira un par di potretnan di e conciertonan. Por bishita nos fotogalerij ariba nos website https://leerorkestaruba.org/fotogalerij/ y por download e potretnan desea. Keda pediente pa e video di e concierto!’


text:
Margarita Wever a relata: - *Den cuadro di October, Luna dedica na nan
All Stories
ORANJESTAD (AAN): Dialuna dia 1 di November lo cuminza na Ateliers ’89 dos workshop nobo.
ORANJESTAD (AAN): Segun Partido UPP, den mas di 45 conseho for di aña 2014, CAft tabata urgi e gobiernonan di Aruba
ORANJESTAD (AAN): Diasabra anochi den Cas di Cultura a tuma lugar e certamen di Miss Plus Aruba 2021, cu siete candidata hopi dedica, bunita, y cu hopi briyo
ORANJESTAD (AAN): Pa e gobernacion di Gabinete Wever-Croes II, nos grandinan ta sigui ta un prioridad grandi especialmente den e tempo dificil di e pandemia aki cu ainda nos ta aden.
ORANJESTAD (AAN): Habitantenan di Colony y San Nicolas, ta sclama pa Gobierno di Aruba, hasi algo lihe, pa cu e mahos bistanan aki.
ORANJESTAD (AAN): Diabierna mainta Parlamentario Shailiny Tromp-Lee a pasa un rato ameno hunto cu cliente y personal di Stichting Ambiente Nobo.
Parlamentario Darlaine Guedez-Erasmus (MEP): ---ORANJESTAD (AAN): Den luna di juni 2020 te cu september 2020 a tuma lugar un nul-meting (investigacion) den e centronan di cuido di mucha.
ORANJESTAD (AAN): Manera ta conoci, Diabierna siman pasa un incidente a socede riba plataforma dilanti Aeropuerto di Aviacion General (Terminal banda pazuid),
SANTO DOMINGO: Cu borchi den man cu e mensahe “Nos no ta celebra genocidio” y tambe “12 di October tin nada di celebra” y borchi cu ‘Colonialismo: Racismo”,


text:
medaya oro
-
Barranquilla2018
Thashaina su prome palabranan despues di a haja su medaya
Thashaina su prome palabranan despues di a ricibi su medaya di Oro na e Weganan Centroamericano y Del Caribe.Read More »
-
Barranquilla2018
Momento inolvidabel pa Thashaina
Mas di e momento inolvidabel ora cu Thashaina Eliza Leandra Seraus ta ricibi su medaya di Oro na Cali. Pabien…Read More »
-
Barranquilla2018
Aruba Dushi Tera a zona na Cali
Awe na e ciudad di Cali, caminda e competencia di Bowling den e Weganan Centroamericano y del Caribe ta tumando…Read More »
-
Barranquilla2018
Thashaina Seraus ta splica e sensacion di logra Oro
Despues di un gran actuacion riba e prome dia di competencia na Cali den e deporte di bowling pa e…Read More »
-
Barranquilla2018
Thashaina ta logra Oro
Thashaina Seraus ta logra medaya di oro pa Aruba den Weganan Centroamericano y del Caribe Barranquilla 2018. Despues cu mainta…Read More »
-
Barranquilla2018
Entrevista amplio cu Mack
Awe nos tin un entrevista mucho mas amplio cu nos atleta cu a gana su medaya di oro den e…Read More »
-
Barranquilla2018
Momento Historico
Mas di e momento special ora cu Mack van den Eerenbeemt ta ricibi su medaya di Oro pa Aruba.Read More »


text:
Oranjestad-F.A.D.A. conhuntamente cu R.B.C. Royal Bank y demas sponsersnan, Meta Corp, Insel Air, Banco di Caribe y Carribean Paint ta presenta dianan 14, 15 y 16 di oktober , grandioso Congreso internacional di promocion di salud y prevencion contra droga.
Lo ta bai presente durante e 3 dianan di e congreso diferente orardornan procedente di Hulanda, Curacao, Boneiro y tambe di Aruba.
Ta trata di profecionalnan den e trabou di prevencion contra droga y abuso di alcohol.
Ariba dia 14 di oktober ta toca turno na e orardor: Dr. Lex Lemmers.
Señor Lemmers ta procedente di Hulanda y ta traha como investigador cientifico na Trimbos Institute na dicho pais.
E lo elabora ariba temanan manera:
1) Prevencion contra abuso di alcohol dor di studiantenan.
2) Desaroyo emocional, social y Resistencia
3) Prevencion di daño dor di alcohol na hobennan den proceso di cresemento.
E contenido di e presentacion den liñanan grandi lo ta entre otro:
Daño dor di alcohol na hobennan (celebro, prestacion na scol y tambe seguridad)
Kico por wordo haci y kico ta prevencion efectivo.
Desaroyo di un maneho di prevencion contra alcohol pa hobennan
E 2 caranan di alcohol (placer y consecuencia)
Dr. Lemmers ta conoci pa su trabounan extraordinario den e area di prevencion.
Fundacion Anti Droga Aruba ta extende un cordial invitacion na pueblo di Aruba en general pa asisti na e dianan di congreso.
Lo ta bai ta dianan di hopi informacion valioso cu lo ta di gran ayudo pa mayornan y educadornan. Pa mas informacion por bishita e website di e congreso cu ta: www.congressprevention.com


text:
Actividad Fisico, un tiki ta bal hopi!
Oranjestad, 6 april 2021 – Aruba: ‘Actividad Fisico, un tikita bal hopi!’ ta e lema di ‘Dia Mundial di Actividad Fisico’ pa2021. Fecha cu ta wordo celebra tur aña mundialmente riba 6 di April. Ta pa e motibo aki Instituto Biba Saludabel y Activo (IBiSA) y Fundacion Movemiento ta Bida a proclama luna di april ‘Luna activo’.
Keda pendiente di e Facebook page di IBiSA Aruba y miembronan di Plataforma Promocion di Salud (DVG, SVb, AZV, Dr. Horacio Oduber Hospital, FADA, WGK) pa diferente informacion tocante e importancia di actividad fisico pa nos salud.
E palabra actividad fisico ta wordo uza hopi, pero kico taactividad fisico? Actividad fisico ta cualkier movecion cu e musculonan di e curpa ta haci cu ta gasta energia/caloria.Pues no ta solamente haci deporte y bay gym, sino tur movecion cu bo ta haci cu ta pone bo soda y hala rosea mas lihe. Algun ehempel: haci cas of cura limpi, traha den cura, chapi, hark, cana den naturalesa, landa, laba auto y pone musica na cas y baila bay gol.
Con cu bo kier haci actividad fisico, percura pa bo acumula 30 minuut pa dia si bo ta un adulto y pa muchanan bou di 18 aña e cantidad ta 60 minuutpa dia.
Participa hunto cu nos na e ‘luna activo!’ y haya tur e beneficionan pa bo salud.


text:
Oranjestad-E candela cu Sr Rocky Kelly a sende riba caminda tin AVP spanta. Nan no a biba pensa cu despues di tin mayoria prensa y sindicato bou control ainda lo tin hende cu ta durf pa mustra nan disgusto abiertamente. Sigur nan no a tene cuenta mes cu ora hende fada cos por sali for di man y bira radical. E miedo aki ta pone AVP desvia atencion y busca algo pa ataca MEP cune. Pesey nan a core bay loer riba facebook di nos Lider y a topa cu su post riba e acto di Rocky y mesora a haci un drama di dje pa hende no cuestiona AVP, pero ataca MEP. Den nan ata Minister Otmar Oduber a core scirbi comunicado di prensa pa cuestiona con Lider di MEP ta sostene acto criminal sabiendo cu ta algo cu ta perhudica nos turismo. Minister Otmar mester compronde cu nos Lider no ta manera bo, e no ta sostene actonan criminal y tampoco ta sostene actonan cu por perhudica nos turismo.
Pero Minister Otmar net abo ta cuestiona? Acaso Minister a lubida riba e bodyguard cu a horta cellular di turista? No ta e bodyguard aki ta cana rond di Minister? No ta e mesun persona aki ta na cabes di security na Santa Rosa? Ta con bo ta durf di cuestiona si bo mes ta sostene hende cu ta horta turista?
E caso di Strawberry Gate tambe ta fresco den nos memoria, con Minister a firma MOU cu un criminal cu a tira varios atraco rond nos Isla y perhudica compania local. Hasta den dia cla anto den zona cu yen di turista. Acaso e atraconan aki no ta haci danio na turismo di Aruba? Ta casi imposibel pa kere cu nos mesun Minister di Turismo ta sostene hende cu ta horta turista y local, pero ata dos ehempel aki caba. Dios sa cuanto ehempel mas tin scondi of cu ainda falta!
Dus Minister Otmar Oduber no bin busca cos fofo pa tilda nos Lider cune. Bay tira bista cu ken bo ta gasta placa di belasting y zorg pa nan no sigi ehempel di bo brothernan.


text:
Laga tur loke ta spera mi ta bunita
Laga tur locual cu mi encontra na caminda ta bunita
Laga tur locual cu mi laga atras keda bunita y
Laga esakinan termina den tur buniteza.
Cado Wever.
Cu honda pena pero conforme cu boluntad di Dios, nos ta participa cu a bai drumi den brasa di Señor:
Nilo Alvaro Tromp
Mihor conoci como Alvo
*19-02-1960 Aruba – †23-04-2021 Hulanda
Na nomber di su:
Mama:
Susanita Dirksz-Vrolijk (Shirley, Shonlin, Mamai)
Tata:
†Cipriano Nilo Tromp
Rumannan:
Cesario Tromp
Jacqueline Tromp
Roberta Vrolijk
Sobrino stima:
Jemuel Casuela
Rumannan di criansa:
Clara Jacobs-Orman
Calito Orman
Tanta y Omonan, primo y primonan, amigo y amiganan, bisiñanan y conocirnan.
Acto di entiero lo tuma lugar diasabra 8 di mei 2021 di 1:30 pa 3:30 na Misa Pro Cathedral San Francisco na Playa. Despues lo sali pa Santana Centraal Sabana Basora.
Disculpa nos si den nos tristesa nos por a lubida algun famia of conocir


text:
KRALENDIJK – Inspekshon di Hustisia i Seguridat ta señalá ku kuater aña despues di su promé rapòrt ku rekomendashon pa un solo sentral di alarma i un number di alarma so pa BES, nada no a sosodé ku e rekomendashonnan aki.
Tin un number sentral na Boneiru, Saba i Sint Eustatius, pero e notifikashonnan ta yega solamente serka polis. Ta yama brantwer i ambulans direktamente. “Ta konvoká e bomberonan un pa un via telefon .”Segun e servisio di inspekshon esaki ta kousa retraso sin nodi i indeseabel.
Nesesario den kaso di tempestat tropikal
Un sentral di alarma pa BES ta nesesario tambe ora mester dirigi kalamidat grandi manera un tempestat tropikal.
For di 2012 tin un sentral di alarma ku mester a bira e sentral di alarma konhunto pa BES. Pero for di 2015 e desaroyo aki ta pará ketu, inspekshon ta bisa, pa falta di un hende spesialisá ku por ehekutá e asuntu.
E stashon base di e sentral di alarma na Sint Eustatius ta pará sin usa na e bentana di atmishon di warda di polis i na Saba e ta keda den un kamber na ofisina di polis.


text:
Mauro (23) ta cuminsa pa bisa cu e tin tur cos di agradece na su mayornan. “Mi tabatin un nivel di inteligencia emocional halto desde cu mi tabata chikito y esaki mi a haye di mi mama”. Di eynan el a siña mas compasion, amor propio y con pa respeta otro hende.
“Na otro hobennan lo mi bisa: Awo ta e tempo pa tuma riesgo, purba realisa bo soñonan y comete mas eror posibel. Mas grandi nos bira, mas duro e consecuencianan di e riesgonan aki ta dal y menos tempo nos tin pa purba realisa nos soñonan. Usa bo tempo awo pa ta curioso, haci hopi pregunta y bay
p’e sin miedo!”
#Selfmaking #Makingithappen


text:
Gerensha ta informá último desaroyonan pa loke ta trata servisio di rekohé shushi di kas.
E retraso den e skema pa rekohé shushi di kas ta práktikamente eliminá.
Awe djabièrnè Selikor ta rekohé e ruta di djaweps. Pa loke ta trata e barionan di ruta di djarason, ku a haña servisio siman pasá djadumingu, Selikor lo pasa rekohé shushi riba djarason binidero segun e skema normal.
Pa mañan djasabra i si ta nesesario pa djadumingu lo finalisá e skema di e siman akí.
Habitantenan ku tuma nota ku Selikor a pasa den nan bario pero no a bai ku nan shushi por tuma kontakto ku nos departamentu di Servisio na Kliente na 434-1300.
Selikor ta hasiendo su máksimo esfuerso, pa e siman akí, kumpli ku e promesa ku tur habitante ta haña servisio di rekohementu di shushi di kas.


text:
Merka ta vota pa su presidente pa di 59 biaha den historia. E sistema elektoral Merikano ta kompliká. Mi ta trata na hasi esaki komprendibel.
Merka no ta vota dirèkt pa su kandidatonan presidensial
Kontrali na hopi otro pais, inkluso Kòrsou, Merka no ta vota dirèkt pa su presidente. Tampoko esun ku bira presidente nesesariamente mester haña mas voto. Na 2016, kandidato Hillary Clinton a haña 2.8 mion mas voto ku kandidato Donald Trump. Esun ku a bira presidente ta Trump.
E voto di e votadó pa e kandidato presidensial ta bai pa 538 hende
Voto di e miones di votadónan na Merka ta bai pa 538 hende ku ta forma un Electoral College. Kada un di e 50 estadonan ta manda un kantidat di hende pa e Electoral College. Mas hende ta biba den un estado, mas hende e ta haña den e Electorate College. Nos por mira riba e gráfiko ku California (CA) tin 55 miembro den e Elektoral College pasombra e tin un poblashon di 40 mion hende. Montana (MT) tin solamente 3 miembro pasombra su poblashon ta 1 mion.
Despues di elekshon presidensial riba 3 novèmber 2020, e 538 hendenan aki ta vota riba 14 desèmber 2020. E kandidato presidensial ku haña 270 vote òf mas di e 538, ta bira presidente na yanüari 2021.
Dikon e votadó no ta vota direktamente pa su presidente?
E sistema di votashon presidensial ta ankrá den konstitushon Merikano. E sistema ta traha pa tene kuenta ku estadonan chikí na poblashon. California tin 40 biaha mas poblashon ku Montana pero, California no tin 40 biaha mas poder ku Montana. Un (1) mion hende ta duna Montana 3 representante. Si e sistema tabata a base popular, California lo mester a haña ku su poblashon di 40 mion, un kantidat di (40*3=) 120 representante. Den e sistema Merikano, California tin 55. E sistema aki ta protehá e chikí. Tambe e tatanan fundadó di Merka a pensa ku no por a konfia den e ‘denkcapaciteit’ di e masa pa vota pa un presidente na tinu. P’esei a krea un ‘tussenstation’ ku yama Electorate College.
Kon ta gana elekshon?
Ku eksepshon di 2*, tur estado konosé e sistema ‘winner takes it all’. Pues si un kandidato gana California ku un (1) voto èkstra òf miles di voto èkstra, e ta haña tur 55 delegado di California pa e Elektoral College. Riba 14 desèmber próksimo e delegadonan ku ta representá nan respektivo kandidato presidensial ku a gana den e estadonan, ta vota. Sa pasá ku un òf mas delegado ta bula waya. E kandidato presidensial ku haña 270 voto òf mas, ta bira presidente na yanüari.
Tin mas elekshon banda di esun presidensial.
Riba 3 novèmber tin mas ku elekshon presidensial. Tambe lo vota pa algun Gobernadó, i parliamentario (Senador i Representante pa Kàmara di Representante) i referèndum. Kuriosamente e elekshonnan aki si ta a base direkto i no via di un Electoral College.
Willemstad, Kòrsou
E artíkulo ta basá riba mi kontribushon na e programa di TV Direct “Elekshon Merka 2020” den kua mi ta un panelista.
*Nevada i Maine


text:
Manera a wordo publica na mas cu un ocacion, ta un echo cu na Aruba tin demasiado cacho riba caya. Pero e echo mes ta, cu na Aruba nos tin demasiado doño cu no ta atende debidamente cu nan mascotanan.
Enbes di papia di e problematica di ‘kill cage’ of e problematica di e ley di cacho, of di cachonan riba caya y e tantisimo cachonan cu auto ta dal, ban papia di e problema real, cual ta e doño iresponsabel.
NGO’s cu ya pa añanan ta atendiendo cu e problematica aki, ta inverti nan tempo y esfuerso den campañanan di conscientisacion, sterilisacion y adopcion.
Gobierno a inverti semper den eutanasia di e bestianan indesea y tambe, ora por, den campañanan di conscientisacion. E efecto di tur locual Gobierno y NGO’s a yega di haci ta mustra cu e efecto ta uno temporario. E cantidad di cacho y pushinan cu Servicio Veterinario ta pone drumi pa aña ta baha un temporada cortico, pero despues, e cantidad ta bolbe subi. E efecto di tur esfuerso di Gobierno y NGO’s mester ta uno duradero. P’esei un Plan Nacional cu ta atende cu e problematica di cacho riba caya, incluyendo e killcage y e Ley di Cacho.
E metanan di e Plan Nacional ta pa:
- stimula doñonan pa ta mas responsabel cu nan mascotanan;
- mehora e salud y bienestar di cachonan cu tin doño y tambe di esunnan sin doño;
- reduci e cantidad di cachonan cu ta riba caya; y
- preveni importacion y negoshi ilegal di cachonan.
E plan ta uno cu ta rekeri atencion multidisciplinario for di diferente ministerio, tambe di diferente NGO’s y varios stakeholders. E plan ta partí den accionnan cu tin di tuma luga inmediatamente y accionnan den corto y largo plaso. E plan aki cu a wordo aproba door di henter e Conseho di Minister na juni 2019, porfin lo cuminsa wordo ehecuta. Lo ta e prome biaha cu Gobierno huntu cu NGO’s ta bay atende ampliamente cu e problematica aki, pa asina hunto yega na un solucion duradero pa e problema.
Lesa mas den e siguiente seccionnan di informacion tocante e Plan Nacional aki.


text:
E madurez di Jovȇlle Castro segun hopi di e comentarionan ricibi, a keda demostra den su entrevista den revista FOCUS. For di su recuerdonan hunto cu su tata, Poentje Castro, unda e ta conta tur loke nan tabata comparti como famia te momento di e noticia di su asesinato y su entiero, ta bibo den su memoria. E ultimo biaha cu el a wak su tata nunca e por a imagina, cu lo ta e ultimo biaha cu nan lo ta hunto den auto.
E impacto cu e morto repentino di su tata tabatin den su bida. Mientras otro hoben tabata scoge un regalo pa Pasco, e tabata scoge e caha y un kelder pa su tata por sosega aden. Nunca el a pensa cu su 18 aña lo e mester a bay scoge esaki pa su tata. Tin e preguntanan cu e ta puntra su mes, pero e ta asombra di con fuerte e ta y con mas fuerte e incidente aki a hacie. Awendia Jovȇlle ta eherce un trabou cu e ta considera como su ‘super power’, paso skirbi y lesa braille, sigur no ta algo cu cualkier persona por eherce. E ta sumamente agradecido pa tin un carera, cu e tin un amor y pasion grandi p’e, unda e ta e alumno su wowo na scol.


text:
WILLEMSTAD,- Lider di frakshon di MFK Gerrit Schotte ta lamentá deklarashon ku presidente di Parlamento Giselle Mc William a hasi resientemente den EXTRA. Mc William a splika ku Schotte no ta interesá pa reuní ku su persona pa deliberá tokante situashon den Parlamento.
Schotte: “Sra. Mc William a yama mi na telefòn. Nos a kombersá, entre otro tokante instalashon di komishon di Smart Zoning. Despues di e kombersashon Mc William a aktua den un reunion di Parlamento komplementu kontrali. El a ninga di tuma akshon pa lanta un komishon di Smart Zoning manera mayoria di Parlamento a aprobá aña pasa. E mester sa ku esaki no ta korekto”.
E manera di aktitut di Mc William por tin konsekuensia hopi grave p’e, segun Schotte. Schotte a splika ku eks-presidente di Parlamento Mike Franco di partido PAIS ‘pa kuater aña largu’ a ninga di atendé ku petishon di MFK na un manera korekto. Semper el a tarda pa yama reunion basá riba petishon di MFK, semper el a traha kontra nos. Awor PAIS no ta representá den Parlamento mas”. Segun Schotte Mc William no mester lubidá esaki.
“Despues di su desishon pa ninga desishon di mayoria di Parlamento I no tuma akshon pa lanta komishon di Smart Zoning, m’a splika presidente di Parlamento ku bou di sirkunstansia aktual mi no ta kere ta oportuno pa nos ta sinta pa deliberá”. Segun Schotte MC William su aktitut ta demotivá parlamentarionan.
Bron: Extra


text:
Aña 2020 no tabata uno facil pa Gabinete Wever-Croes ya cu tur e metanan cu tabata fiha a cambia na momento cu Covid-19 a dal. 2020 T’e aña na unda Gabinete Wever-Croes lo a keda di consolida tur e acionnan cu a bin ta haciendo desde november 2017.
E situacion financiero tabata mustra un surplus di 40 miyon. E placa aki Gabinete Wever-Croes lo a inverti den enseñansa, cuido di salud, combatimento di adiccion, mas cas di cuido pa nos grandinan, Sociaal crisisplan.
Careternan cu pa hopi aña ta den mal estado tambe lo a haya e debido atencion. Prome Minister Evelyn Wever-Croes a expresa su satisfaccion, a pesar di e tempo dificil cu Aruba ta pasando aden, di mira e prioridad cu DOW a pone pa drecha careteranan di uzo diario den e area di oficinanan di specialistanan.
“Desde cu mi a bira Minister encarga cu Infrastructura, mi tabata topa hendenan grandi cu ta reclama cu nan mester bay dokter, pero e caminda di santo pa bay specialista t’asina malo, cu esey mes ta haci nan sinti mas malo cu nan malesa. Asina tambe, DOW a pone prioridad n’e camindanan den e area di oficina di specialista banda di hospital.
Nos no tin hopi fondo pa asfalt, pero cu e poco cu tin, e aña aki lo sigui cu e trabounan di asfalt y reparti’e den tur bario, cuminsando cu esnan den mas mal condicion.
Poco poco pero sigur, nos ta avansa. Gabinete Wever-Croes ta determina pa surpasa tur reto y transforma nos pais pa un economia mas fuerte y resiliente”, Prome Minister a duna di conoce.


text:
Diasabra 14 di januari, Aruba a conoce su Prins y Pancho pa Carnaval 63. E tiki awacero cu a basha no a stop e tremendo show cu e hobennan aki a duna.
A tene eleccion di Prins cu Pancho den categoria infantil, hubenil y grandi.
Esaki tabata un anochi bon anima na unda tur e hobennan a demostra nan talentonan. Aunke cu segun SMAC, nan lo a desea di a mira mas participante e aña aki. E organisacion ta sumamente contento y agradecido na gruponan di Carnaval cu a respalda e teamnan. Un pabien grandi na tur participantenan y danki na e publico cu a bin pa apoya nan. Na final di anochi a eligi Prins y Pancho. E resultadonan ta lo siguiente:
Categoria Infantil:
“Prins Por”, Li-Angelo Quandt y “Pancho Mas”, Shaiyron Alexander representando Champagne Carnival Group
Categoria Hubenil:
“Prins Bo Tin”, Giomir Leocadia y “Pancho Curashi”, Lixander Lambrinos, representando Dushi Carnival Group
Categoria Grandi:
“Prins Milk”, Randy Hernandis y “Pancho Shake”, Roberto Hernandis representando Champagne Carnival Group.


text:
Geplaatst op 19 October 2017 dor di Ministerio Enseñansa, Siensia, Kultura & Deporte
Ministerio di Enseñansa, Siensia, Kultura & Deporte ta tene e promé Diálogo Nashonal den Enseñansa
Ministerio di Enseñansa, Siensia, Kultura & Deporte (M.E.S.K.D.) ta informá ku ta un momentu históriko den kua a tene e promé Diálogo Nashonal di Enseñansa bou di e lema ‘Ban Papia’. E diálogo a tuma lugá den Willemstad Room di Hilton Curaçao.
Un momento tan esperá, ya ku den pasado a hasi intento pa kuminsá ku diálogonan di enseñansa. Esaki lamentablemente pa diferente motibu no a kontinuá.
E importansia pa dialogá a bira aún mas urgente na momento ku nos Gobiernu aktual a identifiká “reorientashon integral di nos sistema di formashon kumpliendo ku siklo 21” komo un di e 3 puntonan di lansa pa nos ministerio.
Den negosashonnan entre Gobièrnu i SITEK ku a kulminá den un lista di 29 palabrashonnan, Diálogo Nashonal di Enseñansa a haña un fecha pa inisio. M.E.S.K.D. resiéntemente pa medio di un protokòl firmá entre minister i partnernan di edukashon a yega na un akuerdo pa organisá un serie di diálogo di enseñansa. Riba 6 di oktober M.E.S.K.D. ta selebrá ku huntu ku partnernan di edukashon a sa di mantené su mes na e kompremiso aki.
Durante di e parti ofishal Minister sra. Marilyn Alcalá-Wallé, Presidente di Sitek sr. Darius Plantijn, Sekretario-Generaal di M.E.S.K.D. sra. Sahayra Braun-Nisbet a hiba palabra kaminda nan a pone énfasis riba e diálogo komo un instrumento pa inkluí tur partner den edukashon den e proseso di reorientashon integral di nos sistema di enseñansa. E direktor di maneho di M.E.S.K.D. sra. Susan Larmonie-van Heydoorn a duna un presentashon kaminda ela kompartí e vishon di enseñansa di ministerio konforme e plan nashonal pa desaroyo di enseñansa di Kòrsou di United Nation Development Program (UNDP).
Direktivanan di skol, sindikatonan di enseñansa i demas partnernan di edukashon a partisipá aktivamente durante di e seshon di mas ku 1 ora di diálogo. E diálogo a keda fasilitá konforme e metodologia di UNDP pa un Tim di UNDP di Kòrsou ku Raymel Martis na kabes komo program manager.
Ku un sekuensia di 1 biaha den kada 2 luna a base di tópikonan ku konhuntamente lo keda identifiká komo prioridat pa diáloga ariba, M.E.S.K.D. lo sigui organisá diáloga tokante enseñansa ku e prerogativo pa yega na akshonnan konkreto pa mehorashon di nos enseñansa.
Ta bon pa kompartí ku den kuadro di inklushon i empoderashon, loke e gobiernu aki ta para p’é, M.E.S.K.D. konhuntamente ku e tim di UNDP a organisá seshonnan di training pa su personal por ta fasilitadó, ko-fasilitadó i miembro di sekretariado di e diálogonan. A hasi uzo di e metodologia di diálogo demokrátiko di UNDP pa fasilitá e dialogo nashonal. E aspekto demokrátiko ta sintá den e echo ku tur partisipante tin oportunidat di vota pa 3 punto na su mesa pa despues e mesa entregá su Top 3 na sekretariado. Siguientemente sala kompletu ta vota a base di 1 voto pa persona. Esaki ta kulminá den Top 3 di henter sala pa loke ta trata e 2 último prenguntanan di e diálogo.
Minister sra. M. Alcalá-Wallé a partisipá komo opservadó na e diálogo kaminda ela skucha i opservá na vários mesa. Tambe Minister Alcalá-Walle a hasi entrega di sertifikado na e personal ku a finalisá e kurso di fasilitado, ko-fasilitado i sekretariado.
Na final minister a gradisí kada partisipante pa nan aporte na e diálogo.
Ku esaki Ministerio por mira bèk riba un Diálogo Nashonal di Enseñansa eksitoso i ku proyekshon pa bai traha riba e puntonan di prioridat di tur Stakeholders’ nan.
** riba e potrètnan athunto por tuma nota di momentu di apertura i di entrega di e serktifikadonan.


text:
Institucion famia tin cu haya e respet bek pa yuda den preveni casonan di abuso tuma luga
Den entrevista cu miembro di prensa cu parlamentario Robert Candelaria di Partido AVP, a bin dilanti e pregunta riba e tema delicado di abuso. Ta tragedia/ tristesa di hopi hende den nos comunidad y cu sin duda alguno tin atencion di nos comorepresentante di pueblo cu ta sirbi nos pais. Victimanan cu a keda pa semper trauma y marca na man di nan agresor, ta locual tin cu bringa pa evita a toda costa.
Kico ta e punto di bista di Robert Candelaria relaciona cu e tema aki, ta locual a puntra e candidato. Institucion Famia ta principalmente e enfoke cu mester pone luz riba dje den e tipo di problematica aki. Respet na e seno familiar tin cu bin bek pa asina lanta ciudadanonan ehemplar den nos comunidad.
Ta kere cu tabata corecto ahustacion di ley cu a tuma luga caba, cu e comunidad ta atento y ferviente pa exigi castigo na un hecho asina repugnante, mas aun ora ta trata di abuso sexual (tanto mucha como adulto) pero mester tene na cuenta cu tin cierto factor cu por perhudica tur esfuerso haci.
E comunidad ta vocifera nan preocupacion, nan ta alerta y esey ta un bon señal pa combati e actonan aki. Robert Candelaria ta di opinion cu tin cu pone enfasis awo riba e importancia di e institucion Famia pa brinda proteccion na criaturanan prome cu nan bira victima. Prevencion e factor principal. Bin dilanti cu informacion pa por detecta y/o señala persona, pedofilnan, den nos comunidad prome cu e acto/ abuso tuma luga, ta locual cu su plan di maneho lo encera, ta locual Robert Candelaria a duna di conoce.
Den dialogo cu tur partner den field, a papia riba e topico di castigo minimo.
A conclui cu castigo minino no ta na beneficio di e victima. No lo traha na e victima su fabor. Den perspectiva tin cu wak e cu si acaso tin prueba pero nan no ta suficiente pa yega na un castigo, den caso di castigo minimo, ta mara e man di un hues pa tuma un desicion y muy probable lo laga e malechor den libertad. Como cu e castigo minimo ta exigi pruebanan contundente.
Lamentabel cu e momento ey, e victima ta bolbe bira victima.
Den puntonan di su campaña Robert Candelaria a menciona cu lo brinda amplio atencion na e procedura corecto y corto cu kier pa cana na momento di un caso di abuso. E forma con pa haci e denuncia te na e ayudo cu tin cu ricibi tin cu cana den un forma structura. No por keda sin menciona tambe cu e personanan cu comete tipo di actonan asina aki (pedofilnan) ta padece di un enfermedad cu tin cu keda trata y atendi debidamente.


text:
User:Rikat
Rikat[editá | editá fuente]
Mi nòmber di kariño ta Rikat. Mi ta un miembro di Wikipedia for di 31 di ougùstùs 2008.
Papiamentu ta un idioma bunita i poderoso. Sin duda Papiamentu ta ekselente pa kombersashon i kantika i korant lokal. Awor nos ta purba di krea un ensiklopedia mundial. Un oportunidat importante!
terminologia moderno na Papiamentu[editá | editá fuente]
Mi pensa ku Papiamentu por krea terminologia moderno den su mes manera. Ehempel: DNA òf ADN?
ingles: DNA (DeoxyriboNucleic Acid)
spaño: ADN (Ácido DesoxirriboNucleico), pero tambe DNA
Na papiamentu nos por bisa "ADN" (Ásido desoksiribonukleiko). Otro skibidó uza ADN. Un ehempel: "Pa medio di investigashon sientífiko di DNA o sea ADN (Asido Desoksíribo Nukleiko), e partisipantenan a bin sa ken ta nan antepasadonan." http://antilliaans.caribiana.nl/Papiamentu_kranten/car20070518_roots (retrieved on 2008-09-30)
Personalmente mi preferá terminologia konformanda ku palabranan eksistente i sintáksis normal. ADN enbes di DNA. Uzadó/usadó enbes di "usuario." Djis mi opinion.


text:
KRALENDIJK—Un persona a eksperensia algu i no ta deseá pa su nòmber ta publiká i Radio Live 99.9 FM ta repet’é, mirando ku e loke e persona a pasa den,tabata momentu nan di sustu i nos a haña ta interesante pa kompartí ku abo lesadó. Ta kos ku por sosodé ku abo, apesar ku no ta bo deseo. Ken sa?
E persona a konta ku tempu a kuminsá traha e fundeshi di e edifisio di A.P.N.A., pues hopi aña pasá, tabatin algu straño a sosodé sigur na 2 pa 3 okashon durante di dia kla. Ta trata di e edifisio kaminda awor ta ofisina prinsipal di RCN.”Tabata mèrdia momentu ku tur sobra trahadónan a bai kome i ami tabata sinta sosegá mi kurpa warda 1’or bati p’ami kuminsá traha bèk. Na e momentu aki mi a sinti un holó masha dushi mes di kolonia. Mi a pensa ku tabatin un persona, esta un hende muhé ku tabata pasando, i pa e motibu aki su holó di kolonia a keda tras. Sinembargo no tabata e kaso pasobra mi no a mira niun hende. Den e área no tabatin niun edifisio solamente mondi. E mondi no tabata será, pues tabatin bon bista riba henter e área. Diferente hende a eksperensia ku tin moveshon straño den e edifisio di A.P.N.A.
Mas hende a sinti e holó di kolonia. Un kolega a eksperensia e mes un kos den e mes un temporada ku nos tabata traha, i sin ku mi a papi’é ku niun hende, el a menshoná loke e a eksperensia e tempu aya meskos ku ta tabata den mi kaso.
Si abo ta deseá di konta algu straño ku bo a eksperensia, por tuma kontakto ku Fittipaldi Pietersz na number di telefon:7905999 òf “What’s App”.


text:
Schotlandstraat – Diasabra marduga den careda di 5:30 polis a bay un adres na Schotlandstraat, camind e habitante ta bisa cu cuatro “mucha homber” a drenta su cas.
E ta sigura polis cu nan a drenta y lock nan mes paden y no a sali mas.
Polis a yega y a cana paden di e cas cu e habitante, cu ta un persona di edad.
Segun e agentenan, nan no a haya nada abnormal, cu por indica cu hende por e breek in.
Conclusion di e agentenan, posiblemente e habitante ta halucina situacionnan. Nan a keda di pone instancia manera slachtofferhulp na altura.
Loke a pasa diasabra marduga, no ta prome biaha. Algun luna pasa, tambe polis a bay e mes un adres aki, pa un caso similar. Caminda cu e habitante ta bisa e mes un cos, esta cu algun “mucha homber” ta drenta su cas.
Momento cu polis ta yega y ta controla, nan no ta topa cu nada particular.


text:
Durante aña 2017 Brazil Taekwondo Stichting a organisa 3 campeonato y e atletanan cu kier a participa na Best of the Best
por a gana nan participacion door di sali best fighter na cualkier campeonato organisa pa Brazil Taekwondo Stichting.
Aki bounan tin e 6 atletanan di San Nicolas Taekwondo Center cu a sali best fighter na e 3 campeonatonan;
Akeal Richardson, Myron Adams, Rodrick Ras, Jewell Illidge, Nishon Dunlock y Nykwana Duinkerk.
E atletanan cu a participa y a gana prome luga of a sali di dos luga y cu a participa na 2 di e 3 campeonatonan a wordo escogi
pa participa na Best of the Best tambe. Asina a logra scoge 7 atleta pa participa na Best of the Best; Shaquille Barry,
Christopher Geerman, Rushineldy Lejuez, Carlos Hernandez, Akeem Ignacia, Sergio Whitfield y D’angelo Banfield.
Brazil Taekwondo Stichting ta manda un felicitacion pa Master Eric Barry hunto cu su coach Shaul Illidge cu nan 14 atletanan cu a
wordo escogi pa participa na Best of the Best 2017 cu participacion di Merca, Chile, Colombia, Surinam y Corsou.


text:
Press releases
Impuesto riba ganashi 2020. Un sistema atraktivo konforme normanan internashonal.
Tax Newsflash Curaçao
2020
E impuesto riba ganashi (“winstbelasting”) a ser modifiká ekstensivamente durante e último dos añanan. Ku e kambionan mas resien di 1 yanüari 2020, Kòrsou atrobe ta kumpli ku e normanan internashonal apliká pa Organisashon pa Koperashon i Desaroyo Ekonómiko (OECD na ingles) i e Grupo di e Kódigo di Kondukta di Union Europeo (EU COCG na ingles).
E sistema teritorial di impuesto riba ganashi ta krea oportunidat pa empresanan uza Kòrsou komo parti di nan struktura internashonal, miéntras ku a introdusí provishonnan konforme normanan di OECD pa evitá posibel mal uzo i tambe desplasamentu di ganashi.
Download e newsflash pa mas informashon.
Recommendations
Tax Measures in Connection with the Outbreak of COVID-19 in the Caribbean Netherlands
Tax Newsflash Caribbean Netherlands
Addressing the Impact of COVID-19
How Deloitte Can Support You


text:
Self-care cu SETAR
SETAR ta haci su maximo esfuerso pa sirbi mas cliente online via store@setar.aw, of via nos customer service y Whatsapp Support.
Si bo persona mester bishita un di nos Teleshops, mester tene cuenta cu e siguiente reglanan:
- Mondkapjes ta verplicht pa drenta tur e Teleshopnan.
- Mester haci uzo di hand sanitizer na entrada.
- Mantene distancia social na tur momento paden y pafor.
- Cantidad di persona den un Teleshop ta limita.
Orario di Teleshops
Teleshop Seroe Blanco: 7.45 am pa 4.00 pm
Teleshop Irausquin Plein: 9.00 am pa 5.30 pm
Teleshop Santa Cruz: 9.00 am pa 5.30 pm
Teleshop San Nicolas: 9.00 am pa 5.30 pm
Teleshop Noord: 9.00 am pa 5.30 pm
Online Banking
Clientenan cu ta haci nan pago via e plataforma Online di nan banco por uza e siguiente informacion ora di paga nan recibo:
Online Store
Via nos online store por cumpra prepaid credit y bundles pagando cu bo credit card.
Bo por cumpra pa bo mes y/of pa un otro usuario.
SETAR App
Prepaid / Hybrid – Cu SETAR App usuario prepaid por cumpra bundles pagando cu nan core credit. Alabez por manda placa (credit) pa un otro number, y e suma lo wordo kita for di bo core credit.
Postpaid – Usuario postpaid por cumpra add-on bundles y esaki lo wordo poni riba su recibo di luna. Por manda placa pa un otro number tambe, y e suma lo wordo poni riba bo cobransa mensual.
Pay.aw
Cliente cu Aruba Bank
- Cliente cu Aruba bank por link su cuenta di banco cu su account di Pay.aw y asina paga e cobransa di SETAR (den e tab di bill payment)
- Por recarga un number prepago (den e tab di Recharge) of order cuminda (den e tab di food)
- Tambe por transfer placa pa cualkier persona su Pay.aw wallet pa nan tambe por haci compra den Pay.aw. Solamente mester nan number di telefon of door di scan nan QR code.
Cliente di RBC, CIBC, CMB y Banco di Caribe
– Cliente di RBC, CIBC, CMB y Banco di Caribe por login den nan Online Banking y haci un local transfer pa credita nan wallet. Click aki pa mas informacion y instrucion di con pa haci esaki.
MiSETAR
Den MiSETAR ta posibel pa cliente wak su facturanan y tambe paga esaki facil uzando Aruba Bank.
Tambe ta posibel pa cumpra bundle y add-ons pa prepaid y postpaid.
E pago di cliente prepaid ta wordo kita for di nan core credit, y postpaid ta mira e cobransa riba nan siguiente factura.
Rekisitonan pa paga bo cobransa den MiSETAR:
• Mester ta un cliente di Aruba Bank
• Mester tin Text-Banking di Aruba Bank enabled.
Ricibi bo cobransa:
• Cliente cu tin paper billing y tambe cliente 60+ lo sigui ricibi nan cobransa na cas.
• Cliente cu tin MiSETAR lo ricibi esaki via email. Si bo ta un cliente di MiSETAR nos ta recomenda pa sende e setting di SMS (GRATIS) den bo MiSETAR y ricibi bo cobransa trempan via SMS.
Con bo ta haci esaki? Login den MiSETAR > Click My Profile > Controla bo mobile number > Enable SMS notification (esaki ta gratis!)
Otro aplicacionan interesante di SETAR
(pa cliente cu tin un pakete di Cable Digital y un MiSETAR)
Stingray Music
Cu e app aki por disfruta di diferente genero di musica riba bo celular, tablet, of laptop unda cu bo ta na Aruba cu un conexion di Internet of Wi-Fi.
ESPN Play
Cu e app aki por mira e canalnan di ESPN live y On Demand for via bo celular of tablet unda cu bo ta na Aruba cu un conexion di Internet of Wi-Fi.
Prevencion ta e mihor remedi
SETAR como nos compania nacional di Telecomunicacion ta siguiendo e desaroyonan rond di e Coronavirus (COVID-19) hopi di serca. E salud di nos empleadonan, nos clientenan y e comunidad di Aruba en general ta nos prioridad como tambe e continuidad di servicionan cu SETAR ta ofrece. Pa es motibo, SETAR a adopta un lista di maneho pa preveni y sigura e bienestar di nos empleadonan y clientenan.
Teleshop Seroe Blanco y e TeleKiosk na Airport a wordo sera te cu proximo aviso. E demas Teleshopnan lo sigui brinda servicio cu orario adapta. Clientenan cu ta bishita nos Teleshopnan ta wordo pidi pa coopera cu e siguiente precaucionnan cu SETAR a tuma:
• Un cantidad limita di persona por drenta e Teleshop na mesun momento;
• Uzo di mondkapje ta obligatorio pa drenta tur Teleshop;
• Uzo di handsanitizer ta obligatorio na entrada;
• Mantene bo mes patras di e strepi geel na e balie;
• Y evita contacto cu otro personanan door di mantene distancia y saluda sin duna man.
SETAR di su banda a aumenta limpieza di su Teleshopnan, specialmente e areanan publico y e balienan.
Na mes momento, SETAR ta conseha clientenan pa sigui e instruccionnan di DVG encuanto Social Distancing y limita bishita na nos Teleshopnan. SETAR tin varios opcionnan online pa clientenan di prepaid y tambe pa pago di cuenta di SETAR.
SETAR conforme e instruccionnan di Social Distancing ta trahando cu menos capacidad pa atende cu cliente. Nos ta pidi clientenan pa yama nos Contact Center solamente ora tin preguntanan urgente na e numbernan conoci of WhatsApp na 597-9999. Sigui nos riba nos pagina di Facebook pa asina keda al tanto di tur informacion. Hunto nos por stop e virus aki.


text:
ARUBA COMBATIENDO COVID EXITOSAMENTE UN BIAHA MAS
Den luna di september a baha di 1630 pa 677 caso activo
Durante un discurso nacional diadomingo anochi Premier Evelyn Wever-Croes a elabora riba e desaroyo di Covid-19 na Aruba. Na comienso di september Aruba tabata tin 1237 caso activo, dia 16 di September el a piek te na 1630, y dia 31 di september tabata 677 caso activo. Awor e cantidad di casonan activo ta bou di 500.
STRATEGIA DI CRISIS TEAM ARUBA
A bin cu mas medida, medidanan mas specifico y mas estricto. Por ehempel a hala e orario di toque de queda pa mas trempan, 10.00 pm y a pone uzo obligatorio di tapaboca den tur establecimento y oficina. No ta tur medida tabata facil, especialmente no riba nivel individual pa tur negoshi, y hasta tabata tin protesta di algun doño di restaurant, pero por mira awor cu e medidanan tabata necesario den interes general. Y awe por mira e resultadonan positivo, cu e cantidad di caso activo a baha di 1600 pa menos di 500 den apenas dos pa tres siman. Esey ta pone tambe cu awor Crisis Team ta reevaluando si e medidanan aki mester keda manera cu nan ta, of si por flexibilisa, y con por flexibilisa.
Tambe Crisis Team a intensiva e controlnan di cuarentena y isolacion. A pidi tur hefe di departamento den gobierno pa yuda y asigna algun empleado publico y algun auto di servicio pa e taskforce di cuarentena y isolacion wordo amplia sin mester busca personal pafo di gobierno y sin mester lease mas auto. Pues pa mantene e gastonan abou. Esnan den isolacion y cuarentena ta haya mas control, y mas atencion individual, y esaki tambe a contribui na e desaroyo positive cu e cantidad di caso activo a baha di 1600 pa menos di 500 den e ultimo simannan.
GRADICIMENTO
“Tur esaki un biaha mas no tabata posibel sin e cooperacion y disciplina di nos comunidad. Tin algun hende cu no ta realisa e seriedad di e crisis aki, pero e gran gran mayoria di nos ciudadanonan si ta realisa esaki, y pa esaki mi kier gradici tur esnan cu ta demostra disciplina. No ta e pais mas poderoso of rico ta esun cu lo vence e Corona virus, pero e pais mas disciplina. Ban sigui e tempo nos dilanti demostra e disciplina pa por combati e plamamento”, Premier Evelyn Wever-Croes a expresa.


text:
Fort Amsterdam ta situá den e bario di Punda na Kòrsou.
E Fòrti ta na un punto strategiko riba tera na suitost di bahia di Santa Ana na entrada di e bahia.
Aktualmente e edifisio ta ser usá komo ofisina di Gobiernu di Korsou, promé ku òktober 2010 e fòrti a fungi komo ofisina di gobièrnu di Antias Hulandes. Mas aleu den e forti por enkontra kas di gobernador i un iglesia. E fòrti ta aparesé riba lista di UNESCO.
Iglesia den Forti
Historia.
Na 1634 ora ku Kòrsou a kai den man di West-Indische Compagnie(WIC), desishon a kai pa konstruí e fòrti bou di guia di Johaan van Walbeek den periodo di 1635 pa 1636. E edifioso a fungi komo ofisina principal di WIC
Atrako.
Riba 8 di yüni 1929 e fòrti a ser atraká dor di revolushonario di nashonalidat venezolano Rafael Simon Urbina. Urbina a logra hui ku diferente arma i tambe kaha di plaka pa bringa kontra e gobiernu di Venesuela. E atrako a tuma lugá pa motibu di mal kalidat di seguridat, e situashon aki a laga Hulanda su kara na bèrguensa. Hulanda a tuma un desishon pa manda di diferente barku di guera i marina pa enkargá nan mes ku defensa di Antias Hulandes.


text:
Empresa Chiki July 2011
Oportunidat pa drenta E-business: E-e! E-business tambe ta un opshon! Ken ta kòrda ku ántes tabatin un empresa di produkshon di webu E&E na Rooi Catootje? E empresa no t’ei mas, pero e nòmber a keda den mente di hopi hende. Tòg e no tabata un prekursor di e kadena di negoshinan nobo den ambiente di ‘e’ – e-business, e-commerce,e-zone, etc. E ‘e’ den e kaso aki ta para pa uzo di medionan elektróniko pa hasi negoshi. Algun aña atras Kòrsou tabata entre esnan promé na mundu pa ankra den lei kon por hasi negoshi internashonal den e ramo aki...
- Kon atkeri algu den e-zone
- Curinde ta brinda fasilidat
- Kòrsou su bentahanan
- E mundu di e-tur kos
- CARILEC ta reuni na Kòrsou


text: Diadomingo awor lo bay tin un tanganaso den Trappers Club na Sta Cruz. Roy Angela celebrando di 4 aña repartiendo premio na ganadornan cu ta participa den “The Best MLB Prediction Award”. Esaki e biaha aki lo tuma lugar den un estilo diferente. Den forma di Picnick cuminsando desde 2pm di merdia punctual te cu 7pm di anochi. Roy Angela a busca 2 di e bandanan mas popular pa su Pic Nic esta Why Not Band kendenan lo bay pone ambiente mano a mano cu Badu Band. Entrada ta solamente Afl.15,- unda bo lo por gosa henter atardi riba ritmo unico di e dos bandanan aki y completamente den aire condiciona. Mas cu claro rond 5pm di atardi lo anucia e ganador(nan) di The best MLB Prediction Award cual Roy ta organisando pa di 4 aña consecutivo. E legendario Eddie Banfield na 3 ocasion a sa di bay cu e premio maximo pero e aña aki tur cos ta mustra cu lo bay tin un ganador nobo. Roy Angela ta haci un apelacion na henter pueblo di Aruba pero primordialmente su pueblo di Sta Cruz pa bin brinda bo aporte door di cumpra Bo carchi y bin celebra den e grandioso Pic Nic. Bar y cushina lo bay ta bon surti. Pic Nic di Roy Angela na Trappers Club Sta Cruz diadomingo awor 27 di November cuminsando di 2 pa 7pm. Waak pa bo tey. Carchi obtenibel na Mega Store na Sta Cruz y cerca Roy Angela. Por tuma contacto cu Roy himself pa cumpra Bo carchi yamando libremente 7407050.


text:
Hopi biaha un kopia sertifiká di un diploma o lista di sifra ta nesesario pa inskribí na un instituto pa enseñansa superior. E instituto mes ta disidí kiko e ta aseptá komo kopia sertifiká. Asina tin institutonan pa enseñansa superior na Hulanda ku ta aseptá kopianan sertifiká dor di nos skolnan pa enseñansa avansá mes. En kambio, pa mayoria instituto pa enseñansa superior pafó di Hulanda, un kopia sertifiká dor di Inspekshon di Enseñansa ta nesesario.
Inspekshon di Enseñansa ta sertifiká solamente diplomanan i listanan di sifra prosedente di skolnan rekonosé pa ministerio di enseñansa. Pa sertifikashon di diplomanan estranhero o diplomanan optené na institutonan no rekonosí pa gobièrnu di Kòrsou, tuma kontakto ku un notario.
Paga tinu!
Pa averiguá nivel di un estudio hasí den estranheria, mester akudí na Sentro di Ekspertisia di Prueba & Èksamen (ETE). Aki bo diploma ta keda balorá i poné den kuadro di e nivelnan ku nos ta usa lokalmente.
Puntonan di atenshon pa sertifikashon di kopia di diploma i lista di sifra
Paisnan afiliá na Kombenio di Apostille Paisnan no afiliá na Kombenio di Apostille
*¹ Legalisashon di aktanan pa uso den estranheria ta tuma por lo general hopi tempu. E Kombenio di Apostille, ofisialmente e Kombenio pa Abolí Legalisashon di Dokumentonan Públiko Estranhero, ta un kombenio multilateral ku ta regla di un forma simpel e uso di dokumentonan ofisial (manera partida di nasementu i formularionan di duana) den estranheria. E kombenio a ser redaktá na e Konferensia di Den Haag di Derecho Internashonal Privá riba 5 di òktober 1961. E ta konta pa tur pais ku ta afiliá na e kombenio.
Den e prosedura stipulá pa e kombenio aki, un instansia ofisial den e pais di orígen di e akta ta buta un stèmpel spesial: e Apostille. Ku e stèmpel spesial aki e akta por wordu utilisá mesora den otro paisnan. Kontrolá si e pais unda bo ta bai usa bo diploma, ta afiliá na e Kombenio di Apostille.


text:
Geplaatst op 12 January 2020 dor di Ministerio Hustisia
Entrante luna di mei último, sr. Glenn Camelia, kende tabata miembro di Raad voor de Rechtshandhaving pa pais Kòrsou, i tambe tabata e promé presidente di Raad voor de Rechtshandhaving, a retirá komo tal.
Sr. Camelia a kumpli ku 2 termino komo miembro di Raad voor de Rechtshandhaving. Basá riba art. 6 di e lei di Raad voor de Rechtshandhaving, ela yega su tèrmino máksimo di 2 biaha 4 aña.
Sr. Camelia konsekuentemente a baha ku tur honor for di su funkshon, kual ela okupá durante 8 aña.
Sr. Camelia no ta un deskonosido den nos komunidat; ela yega di okupá diferente funkshon importante i na diferente institushon di nos sosiedat. Nos por menshona aki algun di nan: direktor di SER, presidente di CGOA, miembro di parlamentu, miembro di direktiva di “Orde van Advokaten”, presidente di asosashon di tur hefenen di servisio di gobiernu i 2 bia formadó di gobiernu. A la bes nos konosé sr. Camelia tambe komo dirigente di e famoso banda musikal “Los Compadres”.
Ministerio di Hustisia ta sinti su mes orguyoso di por tabatin sr. Camelia komo representante di Kòrsou den Raad voor de Rechtshandhaving. Sr. Camelia a sa di kumpli debidamente ku su trabou den Raad voor de Rechtshandhaving i na un manera profeshonal.
Durante di sr. Camelia su miembresía den Raad voor de Rechtshandhaving e órgano aki a logra produsí diferente rapportnan di inspekshon balioso tokante kalidat, maneho i efektividat den funkshonamentu di Ministerio Públiko, di polis i di prison.
Sr. Camelia den su despedida for di Raad voor de Rechtshandhaving, a duna gobiernu algun sugerensha masha balioso, kualnan gobiernu sigur lo tuma na konsiderashon serio.
Gobiernu di Kòrsou ta gradisí sr. Camelia pa su balioso trabou ku ela ehersé den Raad voor de Rechtshandhaving i ta deseé tur klase di eksito den su futuro karera.
Riba potrèt d.r.p.d. mr. Q. Girigorie, mr. G. Camelia, mr. E. Morillo i sra. mr. D. Lai-Promes


text:
Esse letra de K-Liber já foi acessado por 170 pessoas.
Veja também o vídeo da música tocada.
Mi tin un muhe ku stima mi
pero e ke venena mi
mi'n ta kome na kas nunka mas
ma kai den un situashon hopi tristu
na kas mi'n por kome mi'n por bebe te pa respu
mi tin muhe mi no ta knofie
paso mi koi kome e di su mama a mande
ta kami ku sa
wel e koi mi'n ta kome
mi'n ta kome nada nada ku e muhe bin duna mi
mi sa bon bon ku e nuhe ke venena mi
Mi tin un muhe ku stima mi
pero e ke venena mi
mi'n ta kome na kas nunka mas
ma lante marduga e muhe ta kushina
e ta bin hasi lief pero un diabel e ta
mi sa bon bon ku e ta skonde su kachu
dianan ta pasa mi ta tantu na flaku
mi'n ta kome na kas ....... nunka mas
mi'n ta bebe na kas........ nunka mas
e muhe te mane e la bin di alkatras
sali mi ta sali kore bai di patras
Mi tin un muhe ku stima mi
pero e ke venena mi
mi'n ta kome na kas nunka mas
sopi duchi tres kolo mi tin prepara pa bo
drechi pa bo tin dolo
bai wc bai af awor
bin bin kome
bin bin bebe
ta special e ta wel ta kiko bo ta kere
aros brua ku karni ku sa
sate ku batata djis un tiki machika
sit ta strong bo ta para manera heru
e kuminda ta bin jen jen di venenoe
Mi tin un muhe ku stima mi
pero e ke venena mi
mi'n ta kome na kas nunka mas
riba kiko e muchanan ki ta
nan ta prepara jen sorti di ki kuminda pa na por kushina
sopi lage bai sopi keda na kas
sopi bira blind pa otro muhenan su stras
bai serka juana e tin un kla prepara sopi di K
Para enviar você precisa efetuar um cadastro gratuito no site. Caso já tenha um cadastro, acesse aqui.
Comentários (0) Postar um Comentário
Acesse agora, navegue e crie sua listas de favoritos.Entrar com facebook Criar uma conta gratuita


text:
KOMUNIKADO DI KUERPO POLISIAL KORSOU TOPIKO: SOSPECHOSO DI ATRAKO DETENE
KOMUNIKADO DI KUERPO POLISIAL KORSOU
no.: 378 /2016
Fecha: 5 novèmber 2016
Tópiko: Sospechoso di atrako detené.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djasabra mainta alrededor di 11.45’or, personal di e tim di aresto a detené e hòmber
G.M.T. nase na Kòrsou di 22 aña di edat den un kamber di hotèl na Blue Bay.
E detenshon ta en konekshon ku un kaso di atrako ku a tuma lugá dia 7 di yüli último den un
kas na Kaya Orkidia.
Durante di e entrada hudisial den e kamber di hotèl polis a konfiská tambe telefòn selular,
algun tablet i un kámara pa saka potrèt.
A presentá e sospechoso dilanti di un fiskal ouksiliar ku a ordená su enkarselamentu
pendiente di mas investigashon.